DAP yakin mampu menang 15 DUN Selangor

KUALA LUMPUR: Lau Weng San yakin DAP mampu memenangi kesemua 15 kerusi Dewan Undangan Negeri (DUN) pada Pilihan Raya Negeri (PRN) Selangor bulan depan.

Bekas Ahli Dewan Undangan Negeri (ADUN) Banting itu berkata, ini berdasarkan pengalaman parti itu ketika menerajui beberapa kawasan DUN Selangor sebelum ini.

“Saya harap kita dapat lebih banyak sokongan terutamanya pengundi muda, pengundi wanita dan masyarakat daripada pelbagai kaum untuk keluar mengundi,” katanya kepada MEDIA VARIASI.

Beliau berkata demikian ketika ditemui selepas Majlis Pengumuman Calon DAP PRN di sini pada Isnin.

Pada majlis itu, Setiausaha Agung DAP, Anthony Loke mengumumkan seramai 15 calon akan dipertandingkan pada PRN Selangor termasuk enam muka baharu.

Majlis sama turut menamakan Weng San sebagai Speaker DUN Selangor sekiranya gabungan Pakatan Harapan (PH) dan Barisan Nasional (BN) memenangi PRN kali ini.

Loke berkata, perkara itu merupakan syarat yang sudah ditetapkan susulan DAP telah menyerahkan DUN Dusun Tua kepada BN.

Di bawah pentadbiran PH, Weng San menganggap Selangor sebagai contoh negeri Madani dan pemula pembangunan di negara ini.

Hal ini kerana, katanya, rakyat negeri itu sudah menikmati kehidupan yang telus, bersih, efisyen dan majmuk selain berlandaskan ajaran agama Islam sejak 15 tahun lalu.

“Oleh sebab itu, Selangor perlu dikekalkan di bawah pentadbiran kerajaan sedia ada.

“Ini demi memastikan kestabilan politik di negeri itu dapat dikekalkan,” ujarnya.

Pada Pilihan Raya Umum ke-14 (PRU14), DAP memenangi 16 kerusi DUN iaitu di Sekinchan, Kuala Kubu Baharu, Teratai, Dusun Tua, Balakong, Seri Kembangan, Kinrara, Subang Jaya, Bukit Gasing, Kampung Tunku, Bandar Utama, Bandar Baru Klang, Pandamaran, Kota Kemuning, Banting dan Sungai Pelek.

Namun, kerusi DAP berkurangan apabila ADUN Teratai, Bryan Lai Wai Chong, mengumumkan keluar parti untuk bergerak sebagai wakil rakyat bebas pada 2021 sebelum menyertai Warisan, tahun lepas.

Author

Fazleen Safina Abd Jamil

View all posts

View all posts


100 kit persediaan banjir akan diagihkan AMK, Khidmat kepada rakyat

PETALING JAYA: Sebanyak 100 kit persediaan banjir akan diagihkan Angkatan Muda Keadilan (AMK) dan gerakan belia Khidmat Malaysia (Khidmat) kepada rumah-rumah yang berisiko menghadapi banjir.

Menurut AMK dan Khidmat, inisiatif tersebut merupakan salah satu satu usaha gerakan Laskar Bencana yang dilancarkan mereka pada hari ini bagi memastikan gerak kerja yang tersusun dan koordinasi yang jelas bagi mendepani bencana banjir.

Timbalan Ketua Penerangan AMK, Nabil Halimi berkata, AMK menerusi menerusi Laskar Bencana turut meletakkan keutamaan dan sepenuh komitmen dalam memastikan persediaan menghadapi banjir diperkemaskan di samping bersedia menghadapai Pilihan Raya Umum ke-15 (PRU15).

“Galang Dana AMK dilancarkan pada 5 Oktober lalu sebagai persediaan awal meraih dana awam bagi menyediakan sebanyak 100 kit persediaan asas bencana.

“Lanjutan daripada usaha tersebut, AMK akan berganding bahu bersama Khidmat iaitu satu gerakan belia yang bermatlamat menyediakan platform kepada mereka yang ingin berpartisipasi dalam kerja-kerja sukarelawan.

“Kerjasama seumpama ini adalah sangat penting bagi memperkukuhkan kesiapsiagaan kedua-dua belah pihak dalam mendepani bencana banjir menerusi koordinasi serta gerak kerja yang tersusun dan berstruktur,” katanya dalam sidang media hari ini

Menurut Nabil, kerjasama AMK dan Khidmat akan memperlihatkan pembahagian gerak kerja yang jelas di mana bantuan pra-bencana akan diusahakan AMK melalui kit persediaan asas banjir.

Kit tersebut akan diagihkan menerusi pemberian Foodbank, bantuan di Pusat Pemindahan Sementara (PPS) dan bantuan pasca bencana menerusi inisiatif mencuci serta menyediakan sokongan emosi dan kauseling pasca banjir.

“Khidmat menyasarkan penglibatan seramai 10,000 sukarelawan bagi membantu dalam misi banjir pada tahun ini dan secara rasminya melancarkan borang pendaftaran sukarelawan di pautan laman sosial Instragram, Facebook dan Twitter Khidmat,” katanya lagi.

Author

Faridah Amiratul

View all posts

View all posts


‘Saya takkan lari walau badai taufan melanda’ – Ahmad Faizal

PUTRAJAYA: “Saya tidak akan lari ke mana-mana, saya akan kekal (bertanding) di situ (Parlimen Tambun) walau badai taufan datang melanda,” kata penyandang kerusi Parlimen itu, Datuk Seri Ahmad Faizal Azumu.

Timbalan Presiden Bersatu itu berkata demikian bagi menegaskan pendiriannya yang dijangka berhadapan dengan Pengerusi Pakatan Harapan (PH), Datuk Seri Anwar Ibrahim di Parlimen Tambun pada Pilihan Raya Umum ke-15 (PRU15) ini, selepas gabungan itu mengumumkan Anwar sebagai calon Perdana Menteri.

Ahmad Faizal berkata, jika PH menamakan Anwar, yang juga presiden PKR sebagai calon perdana menteri, beliau akan membawa dirinya sebagai anak jati yang akan berkhidmat untuk rakyat tempatan.

“Yang penting bukan sebab Anwar Ibrahim, bukan sebab Peja (Ahmad Faizal). Yang pentingnya adalah rakyat,” katanya kepada pemberita selepas Majlis Penutup Forum Eksekutif Muda Global 2022 (FEMG22) di Putrajaya Marriott Hotel, hari ini.

Pada PRU14, Ahmad Faizal yang bertanding atas tiket PH menggunakan logo PKR, menang dalam pertembungan tiga penjuru menentang calon Barisan Nasional (BN) dan PAS, selepas menerima 38,661 undi, dengan majoriti 5,320 undi.

Terdahulu,Pengerusi Perikatan Nasional (PN) Perak yang juga Menteri Belia dan Sukan itu dalam ucapan penutup FEMG22 berkata, beliau berharap agar golongan belia berusia 18 tahun ke atas dapat melaksanakan tanggungjawab sebagai rakyat Malaysia dengan mengundi pada PRU15 ini.

“Inilah masanya para belia memilih pemimpin yang menerajui pentadbiran negara. Saya percaya para belia cukup matang untuk melaksanakan tanggungjawab ini demi kepentingan serrta masa hadapan yang lebih gemilang.

“Pilihlah pemimpin yang benar-benar memahami denyut nadi rakyat dan sentiasa meletakkan kepentingan negara di tahap yang tertinggi,” katanya.

FEMG22 yang menyasarkan belia sektor awam di dalam dan luar negara dianjurkan sebagai platform dua hala antara pemimpin negara dan pemimpin muda sektor awam dalam menyuarakan pandangan bagi mencorak negara pada masa hadapan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Aaron-Wooi Yik sahkan slot suku akhir Terbuka Singapura 2023

KUALA LUMPUR: Beregu utama lelaki negara, Aaron Chia-Soh Wooi Yik tidak berdepan masalah menempah slot ke suku akhir Kejohanan Badminton Terbuka Singapura 2023 selepas menewaskan wakil Indonesia, hari ini.

Pada perlawanan pusingan kedua berlangsung di Stadium Tertutup Singapura itu, Aaron-Wooi Yik, juga pilihan ketiga kejohanan, mengambil masa 38 minit untuk mencatat kemenangan straight set 21-18, 21-17 ke atas Muhammad Shohibul Fikri-Bagas Maulana.

Menanti gandingan negara itu di suku akhir membabitkan pasangan Indonesia, Leo Rolly Carnando-Daniel Marthin yang turut mara selepas menewaskan pasangan Korea Selatan, Kim Gi Jung-Kim Sa Rang, 21-14 dan 21-17.

Sementara itu, perjalanan satu lagi beregu lelaki negara,Man Wei Chong-Tee Kai Wun, tersekat selepas tewas kepada wakil China, Liang Wei Keng-Wang Chang, dalam pertembungan tiga set.

Gandingan negara itu terlebih dahulu tewas set pertama 18-21 sebelum bangkit di set kedua 21-18, namun dinafikan kemaraan selepas tewas 13-21 di set penentuan.

Dalam pada itu, turut gagal mara ke suku akhir membabitkan perseorangan lelaki negara, Ng Tze Yong, yang tewas di tangan pemain Thailand, Kunlavut Vitidsarn juga pilihan ketujuh kejohanan, 18-21, 24-22 dan 13-21 dalam perlawanan 66 minit. – BERNAMA


Fish Tales 2023 Cup mampu raih RM5.6 juta dalam tiga hari

AMPANG: Acara tahunan, Fish Tales 2023 Cup – The Global Chinese Pro Challenge dijangka mampu meraih kutipan berjumlah RM5.6 juta dalam masa tiga hari di Rompin, Pahang.

Program tahunan yang akan berlangsung pada 18 hingga 22 Ogos 2023 itu, sebelum ini menjadi tarikan pelancong China ketika berkunjung ke Malaysia.

Presiden Malaysia Inbound Tourism Association (MITA), Uzaidi Udani berkata, perkara itu berdasarkan rekod pada tahun 2019 iaitu sebelum pintu negara ditutup kepada pelancong asing termasuk dari negara China.

“Jumlah itu berdasarkan kutipan pakej bagi seorang peserta iaitu RM11,250 untuk menyertai program memancing bersama keluarga.

“Dengan anggaran seramai 500 peserta akan bersama pada program ini, jumlah kutipan pakej dijangka mencecah RM5.6 juta dalam tempoh tiga hari.

“Ia tidak termasuk perbelanjaan tiket pelancong, penginapan, hotel dan pembelian produk tempatan sepanjang tempoh mereka di sini.

“China amat penting bagi ekonomi di Malaysia tambah pula pada tahun 2019, negara telah menerima hampir 3 juta pelancong dari China.

“Justeru, MITA sentiasa menggalakkan para ahli untuk menganjurkan program yang boleh menarik pelancong China ke Malaysia,” katanya pada sidang media Persediaan Industri Pelancongan Malaysia dengan Kemasukan Pelancong China, hari ini.

Dalam majlis sama, turut berlangsung majlis Pelancaran ‘Fish Tales 2023 Cup’ – The Global Chinese Pro Challenge.

Turut hadir, Pengarah Bahagian Pembangunan Pakej Tourism Malaysia, Shahrin Mokhtar dan penganjur Fish Tales 2023 Cup, Kenneth Tan.

Menurut penganjur, acara berkenaan diadakan sempena penerimaan semula pelancong dari China bermula 8 Januari tahun depan.

Fish Tales 2023 turut disokong oleh Pelancongan Pahang, Persatuan Persahabatan Malaysia China, Persatuan Memancing Rompin, Resort Villea dan beberapa NGO dari China, Singapura, United Kingdom, Amerika Syarikat dan Australia.

Sementara itu, Uzaini meluahkan kekecewaannya terhadap institusi kewangan yang sukar memberi pinjaman kepada pemain industri bagi membuat pembelian aset seperti bot supaya kuantiti peserta dalam acara ini dapat dilipatgandakan.

“Bot tidak banyak dan terhad, cukup untuk 500 orang sahaja pada satu masa.

“Kekangan kami untuk menambah bot kerana tidak dapat bantuan pinjaman dari bank yang menganggap industri ini berisiko.

“Namun, kita boleh lihat sektor pelancongan sedang pulih, ada dua hotel baharu di Ampang sudah dibuka dan ia penanda aras yang baik untuk masa depan pelancongan,” katanya.

Author

Tun Puteh Wanti

View all posts

View all posts


Laluan Batang Kali-Gohtong Jaya ditutup setahun

KUALA LUMPUR: Jalan Batang Kali–Gohtong Jaya, lokasi tragedi tanah runtuh yang meranapkan tiga tapak perkhemahan Father’s Organic Farm ditutup selama setahun bagi kerja-kerja pemulihan cerun.

Ketua Setiausaha Kementerian Kerja Raya (KKR), Datuk Wan Ahmad Uzir Wan Sulaiman berkata, langkah itu bagi mengelakkan risiko pengguna laluan berkenaan.

Katanya, JKR ada membuat jalan alternatif untuk laluan pengguna di kawasan terjejas.

“Jalan tu sebenarnya ok, tapi kita tak berani, oleh sebab itu, kita masih tutup hinggalah pembaikan cerun dibuat.

“Biasanya pembaikan cerun setahun baru siap… tapi buat masa ni kita ada jalan alternatif… jalan alternatif akan dibuat oleh JKR,” katanya ketika ditemui selepas Program Sambutan Hari Profesion Teknikal Negara (HPTN) 2022 di sini, hari ini.

Beliau mewakili Menteri Kerja Raya, Datuk Seri Alexander Nanta Linggi.

Wan Ahmad Uzir berkata demikian ketika diminta mengulas mengenai kejadian tanah runtuh, katanya ia berlaku disebabkan terdapatnya aliran air bawah tanah yang wujud secara semula jadi.

“Berdasarkan siasatan oleh JKR, tiada sebarang aliran pengairan haram daripada pemilik tapak perkhemahan berkenaan,” katanya.

Kelmarin, JKR berkata, siasatannya mendapati, dua runtuhan cerun berlaku dalam sela masa 20 hingga 30 minit di lokasi kejadian tanah runtuh telah meranapkan tiga tapak perkhemahan Father’s Organic Farm pada awal pagi Jumaat lalu.

Dapatan awal itu diperoleh Pasukan Forensik dari Cawangan Kejuruteraan Cerun JKR yang melaksanakan pemeriksaan awal di lokasi kejadian.

Pemeriksaan visual pada lokasi jalan dan cerun di seksyen berkenaan mendapati longkang jalan sedia ada dalam keadaan bersih dan kering serta tidak tersumbat, yang mana menunjukkan tiada masalah pada sistem perparitan jalan.

Tambah jabatan itu, berdasarkan hasil penemuan itu, adalah dijangka ketepuan tanah dan tekanan air liang tanah yang tinggi akibat pengumpulan air bawah tanah pada bahagian bawah cerun di kawasan perkhemahan telah melemahkan kaki cerun jalan B66 dan seterusnya menyebabkan kegagalan retrogresif kepada cerun jalan.

Author

Tun Puteh Wanti

View all posts

View all posts


Tak perlu ugut kerajaan hilang majoriti, lebih baik kosongkan kerusi Parlimen Muar – Puad Zarkashi

CYBERJAYA: Tiada keperluan untuk Parti Ikatan Demokratik Malaysia (MUDA) menarik sokongan terhadap Kerajaan Perpaduan atau turun ke jalan raya, sekiranya tiada penjelasan berhubung kes mahkamah membabitkan Presiden UMNO, Datuk Seri Dr Ahmad Zahid Hamidi.

Sebaliknya, Datuk Dr Mohd Puad Zarkashi mencabar MUDA untuk terus menarik sokongan ke atas Kerajaan Persekutuan.

Apatah lagi, Ahli Majlis Kerja Tertinggi (MKT) UMNO itu berkata, MUDA secara tidak rasmi sudah pun keluar dari Kerajaan Perpaduan.

“MUDA tanding solo di PRN (Pilihan Raya Negeri) di enam negeri. Semua hilang deposit. MUDA yang langgar ‘red line’, ” katanya menerusi hantaran di laman Facebook pada Khamis.

Mengulas lanjut, Mohd Puad memberi amaran kepada MUDA untuk tidak menjadikan kes  Ahmad Zahid sebagai ugutan agar parti itu diterima masuk ke Pakatan Harapan (PH).

“Tunggu penjelasan apa lagi. Rupanya MUDA juga malas baca 11 alasan Pendakwa Raya.

“Daripada ugut kerajaan hilang majoriti dua pertiga, elok Syed Saddiq (Presiden MUDA) kosongkan kerusi (Parlimen Muar).

“Bolehkah Muar dan Puteri Wangsa menang tanpa sokongan PH. Confirm tidak berani. Cuma mengugut,” katanya.

Terdahulu, MUDA memberi amaran untuk menilai sokongan terhadap kerajaan serta turun ke jalan raya jika tiada penjelasan diberikan dalam kes mahkamah Ahmad Zahid.

Presidennya, Syed Saddiq Syed Abdul Rahman berkata, keputusan melepas tanpa membebaskan (DNAA) ke atas Ahmad Zahid menunjukkan bahawa ‘red line’ (batasan) terbesar sudah dilanggar.

Mahkamah Tinggi Kuala Lumpur sebelum ini memutuskan DNAA terhadap Ahmad Zahid daripada semua 47 pertuduhan pecah amanah, rasuah, dan pengubahan wang haram berkaitan dana Yayasan Akalbudi.

Hakim Collin Lawrence Sequerah membuat keputusan itu, selepas mendengar 11 alasan Timbalan Pendakwa Raya Mohd Dusuki Mokhtar untuk menghentikan prosiding.

Author

Fazleen Safina Abd Jamil

View all posts

View all posts


Tiga mengaku tidak salah kemuka tuntutan palsu Program Penjana Kerjaya

MELAKA: Tiga individu mengaku tidak bersalah di Mahkamah Sesyen Ayer Keroh di sini hari ini atas pertuduhan mengemukakan tuntutan palsu kepada Pertubuhan Keselamatan Sosial (Perkeso) bagi Program Penjana Kerjaya 2.0 berjumlah RM147,400.

Nurul Ain Shamsudin, 30, Asmida Shahfika Abdul Rahman, 25, dan Muhammad Hafizi Ab Jamal, 30, membuat pengakuan itu di hadapan Hakim Elesabet Paya Wan sejurus pertuduhan dibacakan jurubahasa mahkamah.

Nurul Ain dituduh sebagai Pengurus Syarikat Zaharain Enterprise melalui Muhammad Fauzi Abdul Latif, memberi suatu dokumen iaitu Borang Pengesahan Pekerja Program Insentif Pengambilan Pekerja atas nama perusahaan itu bagi menuntut insentif di bawah Program Penjana Kerjaya 2.0 berjumlah RM35,900 kepada Pegawai Perkhidmatan Pekerjaan Pejabat Perkeso Melaka M. Nittiya.

Dia dituduh melakukan kesalahan itu di Pejabat Perkeso Melaka, Jalan Persekutuan MITC, Ayer Keroh pada 3 Jun 2021.

Asmida Shahfika yang merupakan pemilik Syarikat Roti Warisan Enterprise pula dituduh atas pertuduhan sama membabitkan jumlah RM36,900 di tempat sama pada 19 Mei 2021.

Sementara itu, Muhammad Hafizi yang merupakan Pengurus Syarikat Rizky H&I Global menghadapi dua pertuduhan sama melibatkan tuntutan masing-masing RM54,100 dan RM20,500 di tempat sama pada 26 Mei 2021 dan 18 Jun 2021.

Tuntutan palsu itu adalah dengan mengemukakan nama pekerja baharu sedangkan senarai nama pekerja baharu itu bukan merupakan pekerja syarikat masing-masing serta penama tidak layak memohon di bawah Program Penjana Kerjaya 2.0.

Ketiga-tiga tertuduh didakwa di bawah Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang membawa hukuman penjara tidak lebih dua tahun atau denda tidak kurang daripada lima kali ganda jumlah atau nilai butir matan palsu itu dapat dinilai atau RM10,000 mengikut mana-mana lebih tinggi.

Pendakwaan dikendalikan Pegawai Pendakwa SPRM Ikhwan Zaudi Nordin dan Mohd Yasri Yahya, yang memohon jaminan RM15,000 dengan seorang penjamin dikenakan terhadap Nurul Ain dan Asmida Shahfika manakala jaminan RM40,000 kepada Muhammad Hafizi.

Pendakwaan turut mengemukakan syarat tambahan iaitu tertuduh perlu menyerahkan pasport kepada mahkamah, melapor diri pada minggu pertama setiap bulan di mana-mana pejabat SPRM berhampiran dan tidak mengganggu saksi sepanjang pendakwaan berlangsung.

Mahkamah kemudian mengenakan jaminan RM8,000 masing-masing kepada Nurul Ain dan Asmida Shahfika manakala jaminan RM20,000 dikenakan kepada Muhammad Haifizi serta membenarkan syarat tambahan pihak pendakwaan.

Nurul Ain dan Asmida Shahfika diwakili peguam Haifzah Sani manakala Muhammad Hafizi tidak diwakili peguam. Kes akan disebut semula pada 16 Februari depan. – BERNAMA


Isu salah laku: Loke jumpa Azam Baki Selasa ini

KUALA LUMPUR: Menteri Pengangkutan, Anthony Loke dijangka bertemu Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki pada Selasa untuk membincangkan isu laporan salah laku petugas jabatan di bawah kementerian itu.

Loke berkata, beliau telah menerima laporan (dalaman) mengenai kes-kes itu yang telah diselesaikan, bagaimanapun beliau mengakui terdapat kes tertunggak.

“Saya akan berjumpa dengannya (Azam) mengenai isu yang beliau ingin bangkitkan dan saya menghargai jika beliau boleh memberikan maklumat lanjut,” katanya di luar acara Persidangan Undang-undang dan Perniagaan Maritim 2023 hari ini.

Semasa ditanya mengenai kes-kes berkenaan, beliau berkata kebanyakan kes melibatkan Jabatan Pengangkutan Jalan, dan ada kes telah diselesaikan menerusi tindakan tatatertib dan sebagainya.

Persidangan dua hari itu dianjurkan Persatuan Undang-undang Maritim Antarabangsa Malaysia (IMSML).

Loke berkata, beliau akan mendapatkan pandangan Azam mengenai isu salah laku di pejabat menteri dan bagaimana untuk mengurangkan risiko terdedah kepada isu-isu yang melibatkan integriti. – BERNAMA


Perintah Tun M bawa pulang kekayaan negara jika benar ‘dicuri’

KUALA LUMPUR: Tiada isu yang lebih besar daripada menumpukan usaha memulihkan ekonomi negara dan kesejahteraan rakyat ketika ini.

Juga beberapa isu yang memerlukan perhatian segera kerajaan mengikut kedaulatan undang-undang.

Penyumbang berita di portal berita Newswave, Wan Ismail Annuar menulis, sudah tiba masanya media tempatan tidak lagi memberi liputan kepada mantan pemimpin negara, Tun Dr Mahathir Mohamad, sebaliknya membantu melakukan apa sahaja untuk memulihkan negara.

Beliau menyifatkan Mahathir seorang yang suka menjadi tumpuan utama dalam mana-mana platform media sejak dari dahulu, tetapi semakin hari semakin membosankan.

Menurutnya lagi, rakyat juga sudah diperbodohkan oleh Mahathir yang merosakkan negara berpuluh tahun dan seharusnya tidak lagi diberi perhatian termasuk di media sosial.

“Mahathir cuba untuk terus memusnahkan negara ini? Tolonglah, permintaan saya kepada semua media, cukup-cukuplah dengan bekas pemimpin lama yang nyanyuk ini, Mahathir Mohamad. Dia tidak relevan lagi. Dia suka jadi perhatian dan ia jadi sangat membosankan dari hari ke hari.

“Biar pihak berkuasa menyiasat dakwaan beliau telah menjadi orang terkaya di dunia malah tiga kali ganda lebih kaya daripada Bill Gates.

“Jika siasatan bebas mendapati kebenaran dalam dakwaan itu, bawa dia ke mahkamah.

“Jika didapati bersalah, hukum dia dengan sewajarnya dan jika kekayaan itu ‘dicuri’ dari negara kita, perintahkan dia membawanya pulang kepada rakyat.

“Negara telah diperbodohkan oleh PM (Perdana Menteri) penyangak bermula dengan Mahathir, dalam penggal pertamanya, diikuti oleh (Tan Sri) Abdullah Badawi yang mengantuk, (Datuk Seri) Najib Razak si kleptokrat, kembali kepada Mahathir si hipokrit dan dictator wannabe yang mahukan jenis Kerajaan Perpaduan di mana beliau menjadi PM di atas semua parti politik dengan meletakkan jawatan secara mengejut dengan harapan YDP Agong bersetuju dengan rancangannya.

“Rancangannya telah dicacatkan secara politik oleh leftenannya, (Tan Sri) Mahiaddin Yassin, yang mengalahkannya untuk menjadi PM SD (akuan sumpah) pertama dan satu-satunya yang menggunakan amalan rasuah untuk membeli sokongan dengan mewujudkan Kabinet terbesar di dunia untuk negara dengan 32 juta penduduk,” dakwanya.

Beliau yang juga bekas pengurus estet berkata, perkara segera yang perlu diambil perhatian serius adalah kos sara hidup rakyat, pekerjaan, kemerdekaan badan kehakiman, bawa untuk membukukan amalan rasuah dan kekayaan haram, pengubahan wang haram serta kestabilan tadbir urus akan memastikan Pelaburan Langsung Asing (FDI).

“SPRM (Suruhanjaya Pencegahan Rasuah Malaysia) mesti diketuai oleh ketua yang taat dan bebas dari segi politik sebagaimana pelantikan Peguam Negara yang mempunyai tauliah yang sama.

“AG (Peguam Negara) tidak boleh menjadi peguam pendakwaan. Tugas itu mesti diberikan Peguam Cara Negara untuk melantik peguam pendakwa.

“Selain daripada semua pekerjaan ini, adalah menjadi tanggungjawab kerajaan untuk memastikan keharmonian kaum dan toleransi beragama di kalangan rakyat Malaysia.

“Untuk tujuan ini, saya berharap kerajaan memperkenalkan perkhidmatan negara kepada semua lepasan sekolah.

“Selain daripada disiplin ketenteraan, ia akan memastikan persefahaman dan sokongan antara kaum yang rapat.

“Kita adalah sebuah negara yang bercampur kaum dan latar belakang agama.

“Warganegara Malaysia mesti berhak mendapat hak yang sama dan meritokrasi mesti dipastikan untuk bergerak ke hadapan secara positif. Ini bukan untuk menafikan hak di bawah Perlembagaan Persekutuan,” katanya.

Author

Tun Puteh Wanti

View all posts

View all posts


Caprice tak tunduk disaman, netizen beri sokongan

KUALA LUMPUR: Penyanyi rap, Caprice, tidak akan melayan permintaan pihak tertentu untuk memadam video lama yang didakwa mengaitkan seorang ahli perniagaan kes bekas isterinya, Emilia Hanafi.

Caprice atau nama sebenarnya, Ariz Ramli juga tidak akan mengeluarkan kenyataan permohonan maaf.

Menerusi Instagram, dalam satu hantaran yang dimuatnaiknya, Caprice tidak akan berhenti berjuang mempertahankan mangsa yang memerlukan pertolongan.

“We will not be stopped or silence. Caprice diminta untuk padam video ni dan minta maaf.. hrmm salah orang boss.”

Rata-rata netizen memberi sokongan terhadap tindakannya enggan tunduk dengan kehendak golongan berkuasa dan kaya.

Pemilik akaun IG rasidahrasidah menulis, “I respect you Caprice lawan habis habisan dia ingat dia Tuhan.”

Pemilik akaun IG mummy4d1d menulis, “menggelabah je tak habis2 nak saman orang sebab duit.”

Terdahulu Datuk SM Faisal SM Nasimuddin Kamal memfailkan saman terhadap Caprice, atas dakwaan memuat naik hantaran berbaur fitnah di Instagram miliknya, yang mengaitkan ahli perniagaan itu dengan kes bekas isterinya Emilia Hanafi.

SM Faisal, 43, selaku plaintif memfailkan saman itu di Mahkamah Sesyen di sini, menerusi Tetuan Akberdin & Co pada 15 Ogos lalu dengan menamakan Caprice atau nama sebenarnya Ariz Ramli, 36, sebagai defendan.

Berdasarkan pernyataan tuntutan, SM Faisal mendakwa pada 27 Jun lalu, Mahkamah Tinggi Syariah Kuala Lumpur memerintahkan Emilia menjalani hukuman penjara selama tujuh hari, selepas didapati gagal mematuhi perintah pengkomitan mahkamah.

Dakwa plaintif, insiden tersebut diuar-uarkan dan dimanipulasi oleh Emilia atau pihak tertentu dengan berniat jahat (mala fide), melalui media massa atau elektronik secara meluas tanpa sebarang rujukan atau klarifikasi daripada pihak plaintif atau Mahkamah Syariah, berhubung kedudukan sebenar kes membabitkan plaintif dan bekas isterinya di Mahkamah Syariah.

SM Faisal mendakwa sehari selepas itu (28 Jun), defendan memburukkan plaintif atau Mahkamah Syariah dengan memuat naik video dan hantaran memfitnah, di Instagram defendan.

“Hantaran memfitnah itu mendapat publisiti meluas kerana defendan mempunyai lebih kurang 1.5 juta pengikut di Instagramnya dan hantaran tersebut dilihat atau disukai kira-kira 14,500 orang,” dakwa plaintif.

SM Faisal mendakwa hantaran fitnah itu antara lain membawa maksud bahawa beliau seorang lelaki yang kejam dan semberono mahu memenjarakan bekas isterinya, selain tidak bertimbang rasa dan bertindak agresif terhadap kaum wanita atau kanak-kanak.

Menurut plaintif, tindakan defendan itu menyebabkan beliau tertekan dari segi emosi selain dicemuh dalam kalangan masyarakat umum.

Dakwa ahli perniagaan itu, satu surat tuntutan bertarikh 7 Julai lalu dihantar bagi memohon supaya defendan menarik balik hantaran itu selain memohon maaf kepada plaintif, namun defendan gagal memenuhi tuntutan tersebut.

Turut dipohon perintah injunksi supaya defendan mengeluarkan dan memadamkan hantaran fitnah itu, selain memohon perintah untuk menghalang defendan atau wakilnya daripada mengganggu dan mengugut plaintif serta ahli keluarganya, sama ada secara lisan atau melalui media sosial.

Oleh itu, plaintif memohon ganti rugi am, ganti rugi punitif, ganti rugi teladan, ganti rugi teruk dan kos.

Peguam Datuk Akberdin Abdul Kader, yang mewakili SM Faisal ketika dihubungi pemberita hari ini, mengesahkan pemfailan saman fitnah itu dan memaklumkan 14 Okt ini ditetapkan untuk pengurusan kes di hadapan Hakim Mahkamah Sesyen Idah Ismail.

Author

Tun Puteh Wanti

View all posts

View all posts


Pemain tengah Belanda Xavi Simons sertai RB Leipzig, pakai jersi nombor 20

PEMAIN tengah Belanda Xavi Simons berpindah ke Red Bull Leipzig secara pinjaman selama semusim dari Paris Saint-Germain pada Rabu.

“Bundesliga adalah salah satu liga terbaik di Eropah dan RB Leipzig adalah salah satu pasukan terbaik dalam Bundesliga,” kata Simons dalam satu kenyataan, sambil menambah bahawa “datang ke Leipzig adalah langkah yang tepat untuk saya kerana RBL sentiasa menunjukkan cara untuk pemain muda berkembang dan berjaya bersama mereka.”

Menjaringkan 19 gol, Simons menamatkan liga Eredivisie di Belanda sebagai penjaring gol terbanyak musim lalu bersama PSV Eindhoven dan merupakan sebahagian daripada pasukan PSV yang memenangi Piala Belanda 2022-23.

Dia membantu Paris Saint-Germain memenangi kejuaraan Ligue 1 2021-22.

Pemain berusia 20 tahun itu setakat ini telah bermain empat kali untuk Belanda.

Sementara itu, pemain tengah serangan Belanda itu akan menyarung jersi nombor 20 di RB Leipzig. – Anadolu Agency

Author

Taufik Asmady Abdul Aziz

View all posts

View all posts


PRN: Selangor bincang dengan lima negeri lain bubar DUN serentak

SHAH ALAM: Kerajaan Selangor akan mengadakan perbincangan dengan Pulau Pinang, Negeri Sembilan, Kedah, Terengganu dan Kelantan bagi mencadangkan Pilihan Raya Negeri (PRN) dapat dijalankan serentak tahun hadapan, kata Menteri Besar Selangor Datuk Seri Amirudin Shari.

“Pembubaran DUN secara serentak perlu dilakukan bagi memastikan kos untuk mengadakan PRN di kesemua negeri tersebut pada tahun hadapan tidak terlalu tinggi,” katanya kepada pemberita di Bangunan Annex, Dewan Negeri Selangor di sini hari ini.

Selangor,  Pulau Pinang dan Negeri Sembilan adalah di bawah pentadbiran Pakatan Harapan manakala Kedah, Terengganu dan Kelantan pula diterajui PAS.

Enam negeri tersebut tidak membubarkan DUN masing-masing untuk dijalankan secara serentak dengan peringkat Parlimen pada Pilihan Raya Umum ke-15 (PRU15) pada 19 November.

Menurut Amirudin, asas DUN di enam negeri itu tidak dibubarkan berserentak pada PRU15 itu kerana telah ada perbincangan tidak rasmi antara enam negeri itu mengenainya.

Beliau menjangkakan PRN akan dilaksanakan selepas Aidilfitri tahun hadapan namun bergantung kepada situasi di peringkat kerajaan Persekutuan dan cuaca.

“Saya tidak boleh sebut bayangan (tarikh khusus bubar) tetapi kemungkinan sampai selepas Hari Raya, agak besar. Namun, kita akan lihat dan tertakluk kepada perbincangan dengan negeri lain,” katanya. – BERNAMA


Agong, Permaisuri zahir ucapan takziah kemangkatan Ratu Elizabeth II

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada kerabat diraja Britain atas kemangkatan Ratu Elizabeth II.

Menurut kenyataan yang dikeluarkan melalui laman Facebook Istana Negara, Seri Paduka Baginda berdua bertitah baginda akan dikenang oleh Seri Paduka Baginda, kerajaan dan rakyat Malaysia atas komitmen yang tidak berbelah bahagi kepada Komanwel yang menjadi kebanggaan Malaysia dan usaha baginda untuk menggalakkan hubungan yang lebih kukuh antara United Kingdom dan Malaysia.

“Seri Paduka Ratu Elizabeth II juga akan dikenang atas dedikasi baginda kepada rakyat dan kerajaan United Kingdom serta keprihatinan baginda yang mendalam terhadap kebajikan dan kesejahteraan rakyat.

“Ingatan dan doa dititipkan kepada kerabat diraja dan rakyat Britain yang turut merasai kesedihan atas kemangkatan Seri Paduka Ratu Elizabeth II,” menurut kenyataan itu.

Mengimbau kembali kenangan bertemu Ratu Elizabeth II, Seri Paduka berdua telah berangkat mengadakan kunjungan hormat dan menghadiri majlis santapan tengah hari bersama Ratu Elizabeth II di Istana Buckingham, London pada 13 Dis 2019.

Kunjungan hormat dan majlis santapan tengah hari itu bersempena lawatan khas tujuh hari Seri Paduka ke England yang bermula pada 9 Dis 2019.

Ratu Elizabeth II pernah melawat Malaysia tiga kali pada 1972 (Lawatan Khas), 1989 (Mesyuarat Ketua-Ketua Negara Komanwel ke-11) dan 1998 (Sukan Komanwel ke-16).

Terdahulu, dilaporkan Ratu Elizabeth II, Raja Britain paling lama menduduki takhta, mangkat pada usia 96 tahun di Istana Balmoral di Scotland semalam. – BERNAMA


UMNO, PH belum bincang hasrat bekas ahli UMNO sertai PH

PUTRAJAYA: Tiada sebarang perbincangan diadakan setakat ini dengan Pakatan Harapan (PH) berhubung hasrat beberapa bekas ahli UMNO untuk menyertai gabungan itu, kata Presiden UMNO, Datuk Seri Dr Ahmad Zahid Hamidi.

“Setakat ini belum dibincang dengan saya lagi,” katanya mengulas laporan PH akan berbincang dengan UMNO mengenai hasrat bekas ahli UMNO untuk menyertai gabungan itu.

Zahid yang juga Timbalan Perdana Menteri berkata demikian dalam sidang media selepas mempengerusikan Majlis Pendidikan Teknikal dan Latihan Vokasional (MTVET) Bil 1/2023 hari ini, A

Semalam, Pengerusi PH, Datuk Seri Anwar Ibrahim dilaporkan berkata, PH belum lagi membuat sebarang keputusan sama ada untuk menerima beberapa bekas ahli UMNO yang telah menyuarakan hasrat untuk menyertai gabungan itu.

Anwar berkata, perkara itu akan dibincangkan dengan pemimpin UMNO tidak lama lagi sebagai menghormati parti itu yang merupakan sebahagian daripada Kerajaan Perpaduan.

Pada 27 Januari lepas, UMNO memecat 44 ahlinya termasuk bekas Menteri Kesihatan, Khairy Jamaluddin di atas pelbagai kesalahan semasa Pilihan Raya Umum ke-15 November lepas. – BERNAMA


1MDB: Saksi berulang kali jawab ‘tidak ingat’ apabila ditanya pernyataan sendiri

KUALA LUMPUR: Seorang saksi memberitahu Mahkamah Tinggi di sini bahawa beliau ‘tidak ingat’ mengenai beberapa bahagian dalam pernyataan saksinya membabitkan pegawai 1Malaysia Development Berhad (1MDB) yang didakwanya berkomunikasi terus dengan Pejabat Perdana Menteri bagi mengelak daripada disoal oleh Kementerian Kewangan.

Bekas Timbalan Ketua Setiausaha Kementerian Kewangan Datuk Siti Zauyah Mohd Desa, 63, memberikan jawapan itu kepada beberapa soalan peguam Wan Aizuddin Wan Mohammed pada perbicaraan kes 1MDB yang dihadapi oleh Datuk Seri Najib Tun Razak.

Memandangkan saksi berulang kali menjawab ‘tidak ingat,’ Wan Aizuddin bertanya sama ada kenyataan mengenai komunikasi terus di antara pegawai 1MDB dan Pejabat Perdana Menteri itu merupakan kenyataan beliau sendiri dan saksi menjawab “ya.”

Wan Aizuddin: Sekarang ini jika benar ia adalah kenyataan daripada Datuk sendiri, saya nak tanya bagaimana Datuk tahu pihak 1MDB berhubung terus dengan Pejabat Perdana Menteri?

Siti Zauyah: Saya tidak ingat.

Wan Aizuddin: Adakah Datuk diberitahu oleh seseorang atau pernah lihat sebarang dokumen mengenai komunikasi mereka? (1MDB dan Pejabat Perdana Menteri)

Siti Zauyah: Saya tidak ingat.

Wan Aizuddin: Saya cadangkan kenyataan yang Datuk buat mengenai perkara ini (komunikasi terus antara 1MDB dan Pejabat Perdana Menteri) tidak berasas. Saya katakan Datuk tiada bukti untuk sokong kenyataan itu.

Siti Zauyah: Saya tidak ingat.

Kepada soalan Wan Aizuddin mengapa saksi tidak memaklumkan sendiri kepada Najib selaku Perdana Menteri dan Menteri Kewangan ketika itu mengenai masalah komunikasi terus antara 1MDB dan Pejabat Perdana Menteri, Siti Zauyah berkata “Saya hanya melapor kepada Ketua Setiausaha Perbendaharaan Tan Sri Mohd Irwan Serigar Abdullah.”

Bagaimanapun, Siti Zauyah berkata beliau juga tidak ingat sekiranya pernah memberitahu Mohd Irwan mengenai masalah komunikasi terus itu.

Sementara itu, Siti Zauyah mengakui beliau berasa pelik apabila menerima arahan Mohd Irwan untuk menyegerakan pengeluaran memorandum daripada Kementerian Kewangan mengenai syarikat usaha sama yang ditubuhkan bagi tujuan khusus oleh 1MDB dan Aabar Investment PJS.

Dalam pernyataan saksinya, Siti Zauyah berkata dokumen mengenai syarikat usaha sama antara 1MDB dan Aabar itu diarah disediakan dengan pantas supaya ia boleh dibentang dalam Mesyuarat Jemaah Menteri pada 20 Feb 2013.

Katanya beliau juga berasa pelik kerana permintaan untuk menyegerakan pengeluaran sesuatu dokumen tidak pernah dilakukan di kementerian itu sebelum ini.

Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung esok. – BERNAMA


Boleh guna Telegram Stories secara percuma

CYBERJAYA: Aplikasi Telegram kini menawarkan ciri Telegram Stories kepada semua pengguna.

Ciri berkenaan yang sebelum ini hanya berfungsi kepada pengguna berbayar kini boleh diakses oleh semua pengguna secara percuma.

Menerusi Telegram Stories, pengguna boleh berkongsi gambar atau video dalam suatu tempoh masa.

Pengguna juga boleh melakukan tetapan seperti tidak boleh merakamkan skrin dan sebagainya.

Pengenalan ciri ini juga dilihat merupakan sebahagian langkah Telegram untuk menjadi lebih daripada sebuah aplikasi permesejan sahaja seperti dikenali sebelum ini.

Untuk mendapatkan penggunaan Telegram Stories, pengguna perlu mengemaskini aplikasi tersebut menggunakan versi baharu.

Author

Diyana Rahip

View all posts

View all posts


Polis Johor rampas dadah, sita aset sindiket RM1.1 juta

JOHOR BAHRU: Polis menumpaskan satu sindiket pengedaran dadah setelah merampas pelbagai dadah dan menyita aset yang mencecah nilai RM1.1 juta dalam tiga serbuan berasingan di sekitar negeri ini, Selasa lepas.

Ketua Polis Johor Datuk Kamarul Zaman Mamat berkata serbuan yang dijalankan pada pukul 11.15 pagi itu membawa kepada penahanan seorang lelaki warga asing serta seorang lelaki dan wanita tempatan berusia lingkungan 32 hingga 49 tahun yang dipercayai ahli sindiket berkenaan.

“Hasil serbuan di sekitar Iskandar Puteri dan Pekan Nanas, Pontian itu berjaya merampas pelbagai dadah termasuk syabu, ketamin dan pil erimin 5 yang dianggarkan boleh digunakan seramai 77,280 penagih dadah,” katanya dalam kenyataan hari ini.

Beliau berkata modus operandi sindiket yang mula aktif sejak Mac lepas itu adalah dengan menyewa pangsapuri mewah ‘gated and guarded’ untuk dijadikan tempat penyimpanan dadah.

Katanya, turut disita aset sindiket yang dianggarkan bernilai RM463,598 melibatkan wang tunai, barangan kemas dan enam kenderaan pelbagai jenis.

Menurut Kamarul Zaman, saringan awal ke atas kesemua individu terbabit mendapati dua daripadanya positif dadah jenis methamphetamine dan dua daripadanya mempunyai rekod lampau bersabit kes jenayah dan dadah.

Katanya, kesemua suspek direman tujuh hari bermula semalam dan kes disiasat di bawah Seksyen 39B Akta Dadah Berbahaya 1952, Seksyen 6 (1) (c) Akta Imigresen 1959/63 serta Seksyen 25 (1) (n).

Menurut beliau sejak 1 Jan hingga semalam, Jabatan Siasatan Jenayah Narkotik Johor telah menahan 8,821 individu atas pelbagai kesalahan dadah dan merampas 2.29 tan dadah bernilai RM11.21 juta serta menyita harta bernilai RM6 juta. – BERNAMA


Pelekat Barbie di kereta undang perhatian penjenayah

DEMAM filem Barbie masih terasa khususnya dalam kalangan wanita yang sinonim dengan rona merah jambu.

Dek kerana populariti filem berkisarkan anak patung itu meningkat, ramai yang mengambil kesempatan menjual produk berunsurkan Barbie.

Salah satu produk laris dijual adalah pelekat Barbie yang diletakkan di kenderaan.

Dengan berharga sekitar RM8 hingga RM16, pelekat comel itu yang dikategorikan dalam harga mampu milik menjadi pilihan pemandu wanita.

Namun, tanpa sedar pelekat Barbie yang diletak di luar kenderaan itu berupaya menarik perhatian penjenayah.

Perkara itu berikutan pastinya penjenayah lebih mudah menyerang para pemandu wanita kerana kaum ini seringkali dilabelkan lemah.

Malah, penganalisis jenayah, Shahul Hamid Abdul Rahim turut berpandangan fenomena pelekat Barbie itu bakal membahayakan pemandu wanita terutamanya jika berada di atas jalan raya.

“Isu ini kurang dibangkitkan, namun saya lihat ia mampu mengundang bahaya kepada pemandu wanita. Dengan adanya pelekat, hiasan pada kereta sedemikian, ia boleh menyebabkan akan orang luar ingin mengusik dan sebagainya.

“Kalau boleh kereta jangan hias dan nampak terlalu lembut, ia seolah-olah membuka ruang, malah mengundang pembuli jalan raya untuk sasar mangsa seterusnya,” katanya seperi dilapor Kosmo.

Tambah Sahul, ruang dan peluang terbuka akan membawa kepada jenayah yang lebih teruk seperti gangguan seksual, pecah kereta, ragut, culik dan diintip.

“Pada pendapat saya, tidak perlu berlebihan untuk menghias kereta, ataupun tidak perlu hias langsung kerana ia sesuatu yang berpotensi menarik perhatian orang terutamanya pembuli jalan raya dan kaki seksual.

“Apabila diganggu, pasti individu yang menjadi mangsa tidak akan rasa selamat dan tenteram. Segala akibat itu akan menyusahkan dan mengganggu ketenteraman diri.

“Sememangnya, hias kereta itu adalah hak pemilik kenderaan. Ini adalah nasihat saya sahaja supaya tidak berlebihan kerana malang itu tidak berbau,” ujarnya.

Author

Diyana Rahip

View all posts

View all posts


Bekas MB Kedah, Syed Razak meninggal dunia

ALOR SETAR: Bekas Menteri Besar Kedah, Datuk Seri Syed Razak Syed Zain meninggal dunia kira-kira 10.30 pagi tadi di sebuah hospital swasta di Sungai Petani.

Allahyarham yang dilantik sebagai Menteri Besar Kedah kelapan pada 1999 hingga 2005 menghembuskan nafas terakhir kerana masalah kesihatan pada usia 79 tahun.

Bekas Setiausaha Akhbar Allahyarham, Datuk Boon Som Inong berkata, beliau akan sentiasa mengenang Syed Razak yang sentiasa ingin mendampingi rakyat.

“Antaranya beliau (Syed Razak) pernah berkata ‘di mana ada rakyat, di situlah pejabat kita’. Beliau juga pernah berpesan antara syarat menjadi orang politik adalah sebahagian gaji kita ini termasuk habuan orang memaki dan mengata,” katanya kepada pemberita di sini hari ini.

Sementara itu, Pengerusi Badan Perhubungan UMNO Kedah, Datuk Seri Jamil Khir Baharom memaklumkan bahawa pemergian Allahyarham merupakan satu kehilangan yang besar buat seluruh rakyat Kedah.

“Tidak dapat dinafikan sumbangan beliau semasa menjadi Menteri Besar Kedah dan beliau merupakan seorang pemimpin yang berdedikasi tinggi dan berjiwa kental. Salam takziah buat seluruh ahli keluarga Allahyarham,” katanya.

Sementara itu, rakan Allahyarham, Datuk Ahmad Bashah Md Hanipah yang juga bekas Menteri Besar Kedah berkata pemergian Syed Razak memberi kesan kepada dirinya kerana beliau merupakan rakan baiknya.

“Saya mengenali Allahyarham sebelum beliau menceburkan diri dalam bidang politik lagi dan semangat cintanya terhadap UMNO sangat besar. Walaupun dalam keadaan uzur, beliau tetap turun berkempen untuk parti di Kuala Kedah pada Pilihan Raya Umum Ke-15 lepas.

“Beliau seorang yang baik dan akan sentiasa dikenang sebagai pemimpin yang memiliki visi dan misi dalam memajukan Kedah dan beliau akan dirindui,” katanya. – BERNAMA


Banjir kilat: 130 orang ditempatkan di dua PPS di Baling

BALING: Seramai 130 orang daripada 37 keluarga dipindahkan ke dua pusat pemindahan sementara (PPS) selepas dua mukim di daerah ini dilanda banjir kilat, petang semalam.

Pegawai Angkatan Pertahanan Awam (APM) Daerah Baling Lt Pertahanan Awam (PA) Mohd Faizol Ab Aziz berkata 96 orang daripada 31 keluarga ditempatkan di PPS Dewan Terbuka Kampung Padang Empang manakala 34 orang daripada enam keluarga di PPS Dewan Masjid Al Huda, Kampung Hangus.

“Setakat 8 pagi tadi, mereka yang berlindung di PPS Dewan Terbuka Kampung Padang Empang terdiri daripada empat bayi, 22 warga emas, 31 kanak-kanak dan 39 dewasa.

“PPS Dewan Masjid Al Huda Kampung Hangus pula menempatkan empat warga emas, 20 kanak-kanak dan 10 dewasa,” katanya ketika dihubungi Bernama hari ini.

Mohd Faizol berkata banjir kilat itu menjejaskan lima rumah di Taman Bayu Sejahtera dan 11 rumah di Kampung Sungai Batu di Mukim Baling.

“Bagi Mukim Kupang, rumah terjejas termasuk 17 di Kampung Iboi, lima di Kampung Bendang Padang dan lapan di Kampung Hangus,” katanya.

Beliau berkata banjir kilat berlaku susulan hujan lebat kira-kira tiga jam bermula 2 petang semalam yang menyebabkan air Sungai Kupang melimpah ke penempatan penduduk yang tinggal berdekatan tebing sungai. – BERNAMA


Jam G-SHOCK x FAM Edisi Terhad laku keras bila PM pakai dalam program RTM

KUALA LUMPUR: Perdana Menteri, Datuk Seri Anwar mencuri perhatian netizen apabila memakai jam tangan edisi terhad Persatuan Bolasepak Malaysia (FAM) jenama Casio G-SHOCK dipercayai berharga RM699.

Beliau menggayakannya ketika muncul pada program ‘Naratif Khas bersama Perdana Menteri Datuk Seri Anwar Ibrahim’ di saluran Radio Televisyen Malaysia (RTM) pada Jumaat.

Jam itu adalah produk edisi terhad kedua kerjasama di antara G-SHOCK dan FAM iaitu jam tangan G-SHOCK x FAM (GA-900FAM-1A9) yang dilancarkan pada 10 November 2021.

Jam tersebut dihadiahkan oleh FAM ketika kunjungan hormat Presidennya, Datuk Hamidin Mohd Amin ke atas Perdana Menteri pada Jumaat pagi.

Setelah jam G-SHOCK x FAM dipakai oleh PM, netizen terus mencari-cari model jam tersebut dan ramai yang mengatakan harganya sudah melambung tinggi, malah ada yang mengatakan stoknya sudah habis.

Edisi pertama jam edisi terhad tersebut, model GA-2000FAM-1A9 dilancarkan pada 31 Mac 2021.

Rata-rata netizen memuji strategi pemasaran G-Shock dan FAM dalam mempromosikan produk mereka.

Author

Tun Puteh Wanti

View all posts

View all posts


Gaji permulaan rendah antara faktor simpanan rendah – KWSP

KUALA LUMPUR: Gaji permulaan rendah bagi mereka yang memulakan kerjaya sebelum gaji minimum dilaksanakan pada 2013, merupakan antara beberapa faktor menyumbang kepada jumlah simpanan rendah bagi, kumpulan berumur 40 hingga 54 tahun yang mempunyai baki kurang RM10,000.

Kumpulan Wang Simpanan Pekerja (KWSP) dalam kenyataan di sini hari ini memaklumkan, selain itu faktor lain yang turut menyumbang kepada perkara itu ialah cabaran struktur gaji, dengan 44 peratus penyumbang KWSP mempunyai pendapatan kurang dari RM2,000 dan 81 peratus mempunyai pendapatan kurang dari RM5,000.

“Caruman yang tidak konsisten disebabkan oleh ahli yang beralih keluar dan masuk dari sektor formal, di mana hanya 45 peratus daripada 4.81 juta ahli dalam kumpulan umur ini, telah membuat caruman pada 2022 manakala selebihnya tidak membuat sebarang caruman pada tahun lepas.

“Hanya separuh daripada tenaga kerja sektor swasta yang berada di bawah kontrak pekerjaan formal, diwajibkan untuk membuat caruman kepada KWSP. Tenaga kerja selebihnya terdiri daripada individu dalam sektor lain seperti pertanian, pekerjaan tidak formal, pekerja kontrak atau pemilik perniagaan,” menurut kenyataan itu.

Selain itu KWSP memaklumkan, sebanyak 2.85 juta atau 59 peratus daripada ahli daripada kumpulan umur berkenaan, telah memohon lebih daripada satu kali pengeluaran berkaitan COVID-19 dan mengeluarkan sebanyak RM62 bilion, seterusnya mengurangkan lagi jumlah simpanan mereka.

Sehingga akhir Disember 2022, terdapat seramai 4.81 juta ahli KWSP dalam lingkungan umur 40 hingga 54 tahun, dengan 2.17 juta daripadanya merupakan ahli aktif dan 2.64 juta ahli tidak aktif (didefinisikan sebagai tidak membuat sebarang caruman dalam setahun lepas).

KWSP dalam pada itu menyambut baik inisiatif sumbangan one-off sebanyak RM500 oleh kerajaan kepada ahli aktif dan juga tidak aktif, sebagai langkah untuk meningkatkan simpanan persaraan ahli.

“Insentif berkenaan akan menjadi pemangkin kepada pembinaan semula simpanan ahli, untuk mencapai persaraan yang lebih selesa dan seterusnya membantu mengurangkan kesan berikutan perkembangan pesat populasi menua Malaysia,” menurut kenyataan itu.

Perdana Menteri Datuk Seri Anwar Ibrahim ketika membentangkan Belanjawan 2023 pada 24 Feb berkata kerajaan bersetuju untuk menambah RM500 caruman simpanan KWSP akaun 1 bagi ahli berumur 40 hingga 54 tahun, yang miliki simpanan kurang RM10,000. – BERNAMA


Sarawak bakal bina Galeri Ibnu Khaldun

Oleh: ARRIAN ZAYNE

KUCHING: Majlis Islam Sarawak (MIS) bakal membina sebuah Galeri Ibnu Khaldun dengan kerjasama UiTM Sarawak bagi mempertahankan khazanah Islam untuk dihayati generasi akan datang.

Perancangan itu diumumkan oleh Timbalan Menteri Utiliti dan Telekomunikasi merangkap Menteri Bertanggungjwab Dalam Hal Ehwal Islam Sarawak, Datuk Dr Abdul Rahman Junaidi pada Koferensi Antarabangsa Islam Borneo (KAIB) kali ke-13, hari ini.

“Tumpuan akan menjurus kepada pengumpulan semua maklumat atau khazanah Islam di negeri Sarawak yang disimpan sejak dahulu lagi,” katanya.

Beliau berkata demikian ketika mewakili Premier Sarawak, Datuk Patinggi Tan Sri Abang Johari Tun Openg di KAIB di Sarawak Chambers, Hotel Riverside Majestic di sini.

Aspek pembangunan galeri ini kata Dr Abdul Rahman mendapat sokongan penuh oleh MIS dalam usaha memastikan hasrat menghimpunkan kajian Islam di negeri ini berjalan lancar.

Justeru, penganjuran KAIB tegas beliau merupakan platform awal bagi mendalami sejarah lama yang ada di Sarawak serta di kepulauan Borneo untuk didokumentasikan.

“Usaha kita (galeri) bertujuan untuk mempertingkatkan inisiatif pengumpulan kajian serta khazanah lama Sarawak untuk diperkongsikan kepada generasi muda yang bakal menjadi pelapis suatu hari kelak,” jelasnya.

Menurut ADUN Pantai Damai ini lagi Islam serta bidang kepimpinan wajar bergerak seiringan agar matlamat dalam memperkasakan martabat agama itu dapat diselaraskan dalam semua aspek.

“Tumpuan untuk memartabatkan agama Islam tidak menjurus kepada Sarawak atau Malaysia sahaja malahan ia akan merangkumi kepulauan Borneo,” ujarnya.

Oleb itu, Dr Abdul Rahman meyakini melalui KAIB berupaya merapatkan intelektual saintis Islam dan negara jiran bagi berkongsi maklumat serta pandangan bagaimana umat Islam seluruh nusantara menerokai manfaat bersama.

KAiB kali ke-13 ini menghimpunkan perserta Malaysia bersama peserta Indonesia, Brunei Darussalam dan Seoul Korea berkampung selama dua hari di Kuching Sarawak bagi membincangkan tema – Peranan IT dan Sumbangan terhadap Institusi Islam.

Author

Media Variasi

View all posts

View all posts


Sukar dikebumikan, mayat rakyat Palestin jadi habuan anjing liar

SERANGAN berterusan rejim pengganas Israel ke atas Gaza bukan sahaja menyebabkan ribuan rakyat Palestin menjadi korban, malah jenazah mereka juga sukar untuk dikebumikan mengikut kaedah sepatutnya.

Malah, mayat rakyat Palestin yang bergelimpangan di halaman hospital menjadi habuan buat anjing liar.

Perkara itu didedahkan oleh seorang pegawai Kementerian Kesihatan, Munir al-Bursh kepada Al-Jazeera.

Sementara itu, seorang doktor yang bertugas di Hospital Al-Shifa, Ahmad Mukhallati berkata, orang ramai tidak boleh melakukan pergerakan keluar dari kemudahan itu, malah mereka juga tiada lokasi sesuai untuk menanam mayat.

Pada masa sama, beliau memberi amaran bahawa, bayi pramatang berdepan dengan risiko kematian akibat kekurangan bahan api.

Beliau berkata, lima bayi pramatang sudah pun meninggal dunia sejak beberapa hari lalu.

“Ini bermakna kita sedang menunggu mereka mati satu demi satu,” kata Ahmad yang juga Ketua Jabatan Pembedahan Plastik di hospital itu kepada Middle East Eye.

Hospital Al-Shifa merupakan kompleks perubatan terbesar di Gaza yang diumumkan tidak lagi beroperasi pada hujung minggu ini.

Ini berikutan rejim pengganas Israel memperhebat serangan bom ke kawasan sekitar hopsital itu serta melakukan pengepungan sejak Jumaat lalu.

Mengulas lanjut, Ahmad menggesa agar pembunuhan beramai-ramai segera dihentikan, manakala pembukaan koridor selamat perlu dilaksanakan bagi membenarkan pesakit dipindahkan dari hospital itu.

Jelasnya, tiada sebarang bekalan air mahupun elektrik disambungkan di hospital itu, malah makanan dan bahan api hampir kehabisan.

“Kami hanya mempunyai satu soket tempat kami meletakkan mesin anestesia.

“Kami tidak mampu melakukan apa-apa kecuali prosedur menyelamatkan nyawa,” katanya.

Tambahnya, mesin inkubator untuk kegunaan bayi memerlukan kuasa elektrik yang tinggi.

“Bayi-bayi itu perlu diasingkan sepenuhnya dari kawasan sekitar supaya mereka tidak mendapat sebarang jangkitan kerana imuniti mereka masih belum matang,” jelasnya.

Turut menyatakan kebimbangan sama, seorang lagi pakar bedah mendakwa bahawa, keadaan di hospital itu adalah sangat teruk dan tidak diketahui oleh orang luar.

Pakar itu mendakwa, terdapat 600 pesakit dan 37 bayi di hospital tersebut, manakala kakitangan perubatan tidak boleh sama ada meninggalkan atau memindahkan mereka.

“Kami tidak mempunyai bekalan elektrik. Tiada air dan makanan. Mereka akan mati dalam beberapa jam tanpa ventilator berfungsi,” katanya menerusi nota suara pada awal pagi Isnin.

Setakat ini, lebih 11,320 rakyat Palestin terkorban termasuk lebih 4,650 kanak-kanak dan 3,145 wanita, manakala lebih 29,200 yang lain cedera sejak negara itu diserang rejim pengganas Israel pada 7 Oktober lalu.

Author

Fazleen Safina Abd Jamil

View all posts

View all posts


Penceramah bebas didakwa sembilan pertuduhan rogol, amang seksual

KLANG: Seorang penceramah bebas mengaku tidak bersalah di Mahkamah Sesyen di sini hari ini atas sembilan pertuduhan merogol, amang seksual dan melakukan hubungan seks dengan objek terhadap seorang remaja antara Jun 2021 dan Februari lepas.

Muhammad Fathi Na’im Mazlam, 30, atau lebih dikenali sebagai Ustaz Fathi Naim, membuat pengakuan itu sejurus pertuduhan dibacakan terhadapnya di hadapan Hakim Syafeera Mohd Said.

Mengikut pertuduhan, suami kepada tiga isteri itu didakwa terhadap tujuh pertuduhan merogol dan masing-masing satu bagi pertuduhan melakukan amang seksual serta hubungan seks dengan objek terhadap seorang remaja perempuan yang kini berusia 14 tahun.

Dia didakwa melakukan kesemua perbuatan itu dalam sebuah kereta jenis Toyota Vellfire di hadapan surau dan di parkir Dataran Eco World selain dalam sebuah hotel di sekitar Bandar Puncak Alam dekat sini, antara Jun 2021 dan Februari lepas.

Bagi kesalahan merogol dan melakukan amang seksual, bapa lapan anak itu didakwa mengikut Seksyen 376 (1) Kanun Keseksaan dan Seksyen 14 (a) Akta Kesalahan Seksual Terhadap Kanak-Kanak (AKSTK) 2017, masing-masing memperuntukkan hukuman penjara sehingga 20 tahun dan boleh juga dikenakan sebat, jika sabit kesalahan.

Bagi kesalahan melakukan hubungan seks dengan objek, lelaki itu didakwa mengikut Seksyen 377CA Kanun Keseksaan yang membawa kepada hukuman penjara minimum lima tahun dan maksimum 30 tahun dan sebat, jika sabit kesalahan.

Terdahulu, Timbalan Pendakwa Raya (TPR) Ku Hayati Ku Haron yang juga merupakan Pengarah Pendakwaan Selangor menawarkan jaminan RM10,000 dengan seorang penjamin bagi setiap pertuduhan.

“Saya juga memohon mahkamah mengenakan syarat tambahan supaya tertuduh dilarang mendekati dan menghubungi mangsa dalam kes ini,” katanya yang turut dibantu TPR Aqharie Durranie dan TPR Nurul ‘Izzati Mohamad.

Bagaimanapun, tertuduh yang diwakili peguam Samry Masri merayu kepada mahkamah agar anak guamnya dikenakan jaminan rendah iaitu mengikut kes dan bukan mengikut pertuduhan yang dituduh dengan alasan lelaki itu adalah penanggung utama keluarga.

“Sebelum ditangkap tertuduh adalah penceramah bebas dan selepas kes ini tular, dia hilang punca pendapatan. Tertuduh juga mempunyai tiga isteri dan lapan anak berusia satu hingga 11 tahun selain menanggung kedua-dua ibu bapa yang telah tua.

“Selain itu, tertuduh kini menghidapi sakit ‘slipped disc’ dan sedang menjalani rawatan dari semasa ke semasa,” katanya.

Syafeera kemudian membenarkan Muhammad Fathi Na’im diikat jamin RM40,000 dengan seorang penjamin bagi kesemua pertuduhan serta syarat tambahan perlu melaporkan diri di balai polis berdekatan sebulan sekali serta tidak mengganggu mangsa dan saksi pendakwaan.

Mahkamah menetapkan 10 Januari tahun depan untuk sebutan semula kes. – BERNAMA


Bangkok United tangguh ‘pesta’ Dions Cools dan Buriram United

MISI Buriram untuk dinobatkan sebagai juara Liga 1 Thai lebih awal terpaksa ditangguhkan apabila pasukan itu tewas kepada Bangkok United, 4-3 di Stadium Thammasat dalam aksi semalam.

Sememangnya misi pasukan yang diwakili bek tengah negara, Dions Cools, hanya perlu menang keatas pasukan ditempat kedua itu untuk ditabalkan sebagai juara lebih awal dengan berbaki lima perlawanan lagi.

Buriram bermula dengan garang di babak pertama apabila Supachai Chaided melepaskan rembatan dari luar kotak penalti pada minit ke-11 untuk menewaskan Michael Falkesgaard dan memberikan kelebihan kepada pelawat.

Willen Mota’s stoppage time winner hands Buriram United their first league defeat and denies the defending champions their eighth Thai League title. 🤯 pic.twitter.com/lztSNzKIT2

— Thai League Central (@TL_Central) April 4, 2023

Supachai menggandakan kelebih kepada pelawat setelah berjaya meletakkan bola ke gawang Bangkok Angels pada minit ke-33 sebelum rakan sepasukan Cools, Ratthanakorn Maikami menjaringkan gol sendiri selang beberapa minit untuk merapatkan jurang.

Semangat juang yang tinggi ditunjukkan anak buah Totchtawan Sripan berjaya membuahkan hasil setelah Thitipan Puangchan mengikat kedudukan 2-2 pada minit ke-66 perlawanan.

Pada minit ke-78, Willen Mota berjaya meletakkan pasukan tuan rumah di hadapan menerusi tandukan cantik. Kelebihan itu tidak kekal lama, pasukan Thunder Castle menyamakan kedudukan selang tiga minit oleh pemain gantian, Goran Causic.

Malang buat Buriram apabila pasukan tuan rumah dihadiahkan sepakan penalti pada minit-minit akhir permainan dan disempurnakan oleh pemain Brazil, Willen Mota.

Kekalahan 4-3 kepada Bangkok United menyaksikan rekod tanpa kalah Buriram lebur dan memaksa mereka menunggu untuk dinobatkan sebagai juara Liga 1 Thai.

Author

Muhammad Nor Fadzly Mahat

View all posts

View all posts


Lelaki sanggup telan ‘wet food’ kucing demi kejar ‘FYP’

CYBERJAYA: Setiap hari ada sahaja gelagat anak muda melakukan perkara pelik semata-mata untuk meraih perhatian netizen sehingga sanggup membahayakan diri hanya kerana ingin tampil berbeza.

Menerusi sebuah hantaran video TikTok Waksukak, kelihatan seorang lelaki sanggup memakan roti berintikan makanan kucing semata-mata untuk tampil unik dalam media sosial tersebut.

Meskipun belum menjamah, lelaki terbabit dilihat seakan mahu muntah tetapi dia mengabaikan dan terus menggigitnya.

Walau bagaimanapun, makanan tersebut gagal ditelan sehingga muntah akibat campuran dua makanan tersebut.

Malah, dia dilihat berkali-kali memuntahkan kembali makanan yang dimakannya tetapi masih sanggup menjamah makanan terbabit.

Oleh: AIN JAPRI (Pelatih USM)

Author

Media Variasi

View all posts

View all posts


KPMC ajak rakan strategik, pemegang taruh kerjasama bantu rakyat ‘putus belanja’

KAJANG: Sebahagian harta yang kita miliki bukan hak kita, sebaliknya kita mesti sampaikan kepada mereka yang mempunyai hak terhadap sebahagian harta kita.

Kita yang diberi rezeki melimpah ruah digalakkan untuk berkongsi dengan mereka yang berhak.

Demikian peringatan yang dititipkan Ketua Pegawai Eksekutif Kajang Plaza Medical Centre (KPMC), Datuk Saroni Judi.

Justeru, beliau amat menggalakkan sumbangan dan bantuan daripada pelbagai pihak yang sudi bekerjasama dengan KPMC bagi meluaskan lagi capaian masyarakat sepanjang masa termasuk pada Ramadan dan Syawal.

Katanya, tanpa masyarakat tiadalah KPMC kerana itulah yang dibawa oleh pihaknya dalam menerajui institusi perubatan swasta berkenaan.

“Saya juga menyeru kepada mereka di luar sana yang mempunyai bajet rendah, namun ada keinginan menyumbang kita bergabung dengan membentuk kerjasama lebih besar dan capaian lebih luas.

“Program agihan bubur lambuk memang jadi program wajib pada Ramadan setiap tahun dengan pelbagai rakan strategik dan sokongan, dan kali ini bersama anak-anak yatim sekitar Kajang.

“Kita juga sedang menyusun program pada Syawal ini, bersama rakan strategik, pemegang taruh dan yang bekerjasama dalam bidang perubatan,” katanya kepada pemberita di sini.

Terdahulu, beliau menghadiri Majlis Berbuka Puasa dan Sumbangan Duit Raya kepada Persatuan Kebajikan Peribadi Mulia Sg Kantan; selain Pengagihan Bubur Lambuk di pekarangan KPMC yang mendapat kerjasama dengan Dunia Melayu Dunia Islam (DMDI) dan rakan strategik lain.

Turut hadir, Timbalan Komisioner Jeneral Penjara (Pemasyarakatan), Datuk Ibrisam Abdul Rahman dan isteri; Timbalan Pengerusi DMDI yang juga Timbalan Pengarah Penguatkuasa Majlis Perbandaran Kajang (MPKJ), Rajani Rajimin; Pengerusi KOP Travel, Yang Mulia Raja Zulkifli Raja Ahmad; Sarjan Mejar MD Kapitah Mohammed Sulaiman dari Balai Kajang; bekas peserta program realiti, Daie Farhan dan rakan strategik lain.

Author

Tun Puteh Wanti

View all posts

View all posts


KKM pantau konjak jeli berisiko tercekik kepada kanak-kanak

KUALA LUMPUR: Kementerian Kesihatan (KKM) memantau produk jeli di pasaran tempatan secara berterusan termasuk produk konjak jeli yang mendatangkan risiko tercekik kepada kanak-kanak.

Pengarah Kanan Bahagian Keselamatan dan Kualiti Makanan, Norrani Eksan berkata, berdasarkan pemantauan dari 2018 hingga kini, sebanyak 649 produk jeli telah disampel dan 352 daripadanya adalah produk konjak jeli.

“Enam sampel produk jeli telah dikesan tidak mematuhi Peraturan 139A dan telah dikenakan tindakan penarikan balik produk oleh KKM,” katanya dalam satu kenyataan di sini hari ini.

Di Malaysia, produk konjak jeli dikawal di bawah Peraturan 139 (konfeksi sajian) yang menyatakan jeli dengan diameter melebihi 45 milimeter boleh mengandungi konjak dan Peraturan 139A (konfeksi jeli terkawal) iaitu jeli dengan diameter kurang atau sama dengan 45 milimeter tidak boleh mengandungi konjak.

Selain itu, label produk bagi kategori 139A hendaklah mengandungi pernyataan ‘Amaran: Boleh Menyebabkan Risiko Tercekik’ dan perkataan ‘Tidak Sesuai Bagi Kanak-kanak di bawah Umur Tiga Tahun’.

Konjak adalah sejenis tumbuhan mempunyai tinggi kandungan serat, dipanggil glukomannan atau disebut juga konnyaku, konjonac atau serbuk taro atau tepung keladi. Produk konjak jeli mempunyai tekstur yang kenyal, sukar larut ketika di dalam mulut dan sukar untuk ditelan berbanding produk jeli yang lain.

Industri menggunakan bahan aditif makanan tersebut yang berfungsi sebagai bahan pemekat dalam penghasilan jeli dan mempunyai tekstur kenyal, sukar larut dalam mulut dan sukar untuk ditelan berbanding produk jeli yang lain.

Norrani berkata, mengambil kira risiko yang wujud, penambahan konjak bagi produk jeli adalah dibenarkan di Malaysia berdasarkan pada saiz jeli yang dihasilkan dan kawalan ke atas produk itu dibuat dengan menetapkan saiz dan amaran pada label produk.

Beliau berkata, KKM mengambil maklum isu yang tular melalui media sosial berkaitan produk konjak jeli yang didakwa berbahaya dan boleh memberi risiko kepada kanak-kanak.

“Isu ini telah menjadi perhatian sejak 2001 apabila terdapat laporan penjualan konjak jeli yang mempunyai risiko tercekik pada kanak-kanak,” menurut kenyataan itu.

Sehubungan itu, beliau menasihatkan ibu bapa supaya sentiasa memantau pengambilan produk konjak jeli oleh anak-anak bagi mengelakkan kejadian yang tidak diingini daripada berlaku.

Beliau juga menyeru orang ramai menyalurkan sebarang maklumat berkaitan penjualan konjak jeli ke Pejabat Kesihatan Daerah atau Jabatan Kesihatan Negeri terdekat, atau melalui laman sesawang aduan awam KKM http://moh.spab.gov.my atau Facebook BKKM http://www.facebook.com/bkkmhq. – BERNAMA


19 April cuti tambahan sekolah sempena Aidilfitri – Fadhlina

PUTRAJAYA: Kementerian Pendidikan (KPM) bersetuju memberi cuti tambahan kepada semua sekolah di seluruh negara pada 19 April sempena sambutan Hari Raya Aidilfitri.

Menteri Pendidikan, Fadhlina Sidek ketika mengumumkannya hari ini berkata, keputusan itu dibuat bagi membolehkan guru dan ibu bapa terutama yang bertugas di negeri lain, merentas negeri untuk pulang ke kampung bagi menyambut Hari Raya Aidilfitri.

“Dengan ini pada 19 April, KPM mengisytiharkan cuti khas untuk semua warga KPM… jadi untuk hari itu tiada sekolah.

“Kita ambil kira semua pandangan dan untuk kesejahteraan guru-guru warga KPM urus perjalanan pulang ke kampung,” katanya kepada pemberita selepas Majlis Ikrar Bebas Rasuah dan Forum Integriti KPM di sini hari ini.

Berdasarkan kalendar akademik Sesi 2023/2024 KPM, cuti persekolahan sempena sambutan Hari Raya Aidilfitri bagi negeri kumpulan A dan B adalah bermula pada 20 April (Khamis).

Fadhlina turut memaklumkan keputusan Sijil Tinggi Agama Malaysia (STAM) Tahun 2022 akan diumumkan pada 18 April ini.

“Kita akan pastikan pengumuman (keputusan STAM) ini dibuat mengikut aturan biasa dan keputusan boleh diambil (di sekolah) selepas pukul 10 pagi.

“Kepada anak-anak yang akan ambil keputusan STAM, kita ucapkan semoga berjaya dan mudah-mudahan keputusan ini memberikan kejayaan dan melonjakkan lagi semangat anak-anak sambung belajar,” katanya.

Seramai 4,634 orang calon menduduki peperiksaan STAM tahun 2022 di 134 buah pusat peperiksaan di seluruh negara.

Sementara itu, semasa ditanya sama ada sukatan pelajaran antirasuah di sekolah rendah dan menengah mencukupi bagi mengekang gejala salah laku itu, beliau berkata, sukatan pelajaran sedia ada diyakini mampu memberi impak terbaik dan ia akan dikemas kini mengikut keperluan semasa.

“(Sukatan pelajaran) adalah mengikut tahap kanak-kanak dan ini sentiasa menjadi keutamaan apatah lagi dalam soal rasuah.

“Buku teks Pendidikan Islam juga telah menunjukkan tahap tingginya peringatan tentang rasuah telah dimuatkan dalam buku teks anak-anak kita,” katanya.

Pada majlis itu, Fadhlina turut melancarkan Polisi Perlindungan Pemberi Maklumat KPM dan Buku Panduan Pengurusan Tindakan Tatatertib KPM. – BERNAMA


Rang Undang-undang Sumbangan Politik dijangka bentang November ini

KUALA LUMPUR: Kerajaan menjangkakan Rang Undang-Undang Sumbangan Politik dapat dibentangkan bagi bacaan kali pertama pada persidangan Parlimen awal November ini, manakala bacaan kedua pada hujung bulan berkenaan (November).

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata, Pusat Governans, Integriti dan Anti-Rasuah Nasional (GIACC) telah menyediakan skop dan parameter dasar digariskan dalam rang undang-undang itu dan dipanjangkan kepada Jabatan Peguam Negara untuk diteliti sebelum dapat dimuktamadkan.

Wan Junaidi berkata beliau juga akan mengadakan sesi libat urus bersama wakil Ahli Parlimen kerajaan dan pembangkang pada 28 Sept ini di Parlimen, bagi mendapatkan pandangan berhubung perkara dasar bagi Rang Undang-Undang Sumbangan Politik yang sedang digubal.

“Selain itu, rang undang-undang ini juga mengambil kira pandangan pihak berkepentingan melalui sesi libat urus yang diadakan bersama pihak pertubuhan bukan kerajaan (NGO) seperti Institut Demokrasi dan Hal Ehwal Ekonomi (IDEAS), Gabungan Pilihanraya Bersih dan Adil (Bersih) serta pakar akademik.

“Pada masa yang sama, beberapa sesi perbincangan dalaman juga dibuat bersama jabatan dan agensi kerajaan berkaitan bagi memperincikan dasar penggubalan rang undang-undang ini,” katanya dalam kenyataan hari ini.

Mengimbau kembali sejarah, Wan Junaidi berkata inisiatif untuk memperkenalkan undang-undang yang mengawal selia dana politik pernah diusahakan oleh kerajaan pada 2015 melalui penubuhan Jawatankuasa Konsultatif Nasional Mengenai Pembiayaan Politik (JKNMPP), namun tidak terlaksana.

Selepas itu, beliau berkata cadangan kerangka perundangan bagi Rang Undang-Undang (RUU) Sumbangan Politik juga pernah dikemukakan kerajaan kepada Parlimen pada November 2019 untuk dibentang dalam Jawatankuasa Pilihan Khas Menimbang Rang Undang-Undang, namun hasrat itu juga tidak kesampaian.

“Justeru, kerajaan pada kali ini yakin dan kekal komited bahawa undang-undang sumbangan politik ini akan dapat direalisasikan,” katanya. – BERNAMA


Pelajar kolej didakwa cabul junior dalam tandas, asrama

MUAR: Seorang pelajar sebuah kolej kemahiran di sini, hari ini, didakwa di Mahkamah Sesyen, atas tuduhan melakukan amang seksual fizikal terhadap dua pelajar junior dalam tandas dan asrama penginapan, awal bulan ini.

Tertuduh berusia 18 tahun berhadapan dua tuduhan mengaku tidak bersalah, selepas pertuduhan dibacakan jurubahasa mahkamah di hadapan Hakim Abu Bakar Manat.

Mengikut pertuduhan pertama, tertuduh didakwa menyuruh seorang pelajar junior berusia 17 melakukan oral seks dalam tandas kolej terbabit pada jam 3.15 pagi, 5 September lalu.

Bagi pertuduhan ini, tertuduh didakwa melakukan kesalahan mengikut Seksyen 14 (b) Akta Kesalahan Seksual Terhadap Kanak-Kanak yang boleh dihukum mengikut Seksyen 14 akta sama, penjara sehingga 20 tahun serta sebatan, jika sabit kesalahan.

Pertuduhan kedua pula, dia didakwa melakukan perbuatan keji terhadap seorang lagi pelajar junior di asrama penginapan kolej terbabit, pada jam 4 petang, 7 September lalu dan didakwa mengikut Seksyen 14 (d) akta sama yang memperuntukkan penjara sehingga 20 tahun dan juga sebatan.

Pendakwaan dilakukan Timbalan Pendakwa Raya, Danial Munir manakala tertuduh tidak diwakili peguam.

Terdahulu, pihak pendakwaan mengemukakan dua alternatif kepada mahkamah sama ada tertuduh tidak dibenarkan ikat jamin ataupun jaminan sebanyak RM17,000 bagi kedua-dua pertuduhan.

Selepas meneliti hujahan serta rayuan tertuduh mahkamah kemudian membenarkannya dikenakan ikat jamin sebanyak RM10,000 dengan seorang penjamin.

Mahkamah juga menetapkan dua syarat kepada tertuduh iaitu perlu melapor diri setiap bulan di Ibu Pejabat Polis Daerah (IPD) Tangkak serta tidak boleh mengganggu atau menghubungi kedua-dua mangsa.

Abu Bakar kemudian menetapkan 23 Oktober ini bagi sebutan semula kes. – Berita Harian

Author

Media Variasi

View all posts

View all posts


Pentingya sokongan dua pertiga buat Anwar

KUALA LUMPUR: Isnin ini, Datuk Seri Anwar Ibrahim dijangka berdepan satu lagi ujian getir yang akan menentukan sama ada pelantikan beliau selaku Perdana Menteri ke-10 diterima dengan sokongan dua pertiga ahli Dewan Rakyat atau sebaliknya.

Usul undi percaya kepada beliau yang akan dibentangkan pada Mesyuarat Pertama Penggal Pertama Parlimen ke-15 itu, diutarakan sendiri oleh Anwar yang mahu mengabsahkan kedudukannya sekalipun ada pihak berpendapat beliau  “mencari nahas”.

Dititahkan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah agar beliau menerajui kerajaan perpaduan, Anwar dilaporkan yakin akan menerima undi dua pertiga ahli Dewan Rakyat sekalipun desas-desus menyatakan ada kumpulan tertentu daripada parti yang menyertai Kerajaan Perpaduan itu tidak menyokong beliau sebagai Perdana Menteri ke-10.

Realitinya, ramai pemerhati politik berpendapat tindakan Anwar mendepani undi percaya itu sebagai langkah tepat bagi memastikan kestabilan Kerajaan Perpaduan yang dipimpinnya. Lebih-lebih lagi apabila setiap gabungan dan parti yang menyokong kerajaan perpaduan itu mempunyai ideologi perjuangan yang berbeza.

Mengulas hal itu, Prof Dr Nik Ahmad Kamal Nik Mahmood berkata amat kritikal bagi Anwar memperoleh sokongan majoriti dua pertiga di Dewan Rakyat bagi mengelak berulangnya ketidaktentuan pentadbiran yang dialami negara sepanjang penggal lepas.

“Dalam keadaan majoriti mudah, kerajaan masih terjamin tetapi ia tidak teguh, dan pada bila-bila masa sahaja ada risiko parti yang membentuk kerajaan perpaduan itu bertindak keluar sekiranya tidak puas hati dengan sesuatu perkara, maka episod ketidakstabilan politik seperti pentadbiran lepas berlaku lagi.

“Tambahan pula, akta lompat parti (Akta Perlembagaan (Pindaan) (No.3) 2022 ) hanya menghalang individu (wakil rakyat daripada bertukar parti) tetapi tidak (menyekat) parti untuk keluar daripada kerajaan.  Keadaan ini pastinya akan bermasalah pada masa depan sekiranya Anwar gagal mendapat sokongan majoriti dua pertiga,” katanya kepada Bernama.

Buat masa ini, Kerajaan Perpaduan itu diterajui oleh Pakatan Harapan (PH) yang mempunyai 82 kerusi Dewan Rakyat dan disertai oleh Barisan Nasional (BN) dengan 30 kerusi, Gabungan Parti Sarawak (23), Gabungan Rakyat Sabah (6) dan disokong oleh beberapa parti kecil dan wakil rakyat Bebas. Blok kerajaan ini berdepan dengan Perikatan Nasional (PN) selaku pembangkang dengan 74 kerusi.

Mengulas lanjut, Nik Ahmad Kamal yang juga Ketua Kluster Governans, Perundangan dan Pengurusan Majlis Profesor Negara berkata, pada usul undi percaya Isnin ini, Anwar memerlukan sokongan sekurang-kurangnya 148 wakil rakyat bagi memperoleh majoriti dua pertiga.

“Dengan adanya sokongan majoriti dua pertiga, ia dapat membantu kerajaan pimpinan Anwar untuk menumpukan atau fokus sepenuhnya kepada usaha memulihkan ekonomi, membangunkan negara dan menyejahterakan kehidupan rakyat,” kata Nik Ahmad Kamal.

Berdasarkan pada Notis Mesyuarat Pertama yang dikeluarkan oleh Setiausaha Dewan Rakyat, Dr Nizam Mydin Bacha Mydin untuk edaran kepada ahli-ahli Parlimen, usul undi percaya kepada Anwar itu adalah yang agenda kelapan di bawah aturan urusan mesyuarat.

Dilaporkan, usul undi percaya pernah dibuat terhadap Tun Hussein Onn selaku Perdana Menteri Ketiga pada 27 Januari 1976 dan Tun Abdullah Ahmad Badawi sebagai Perdana Menteri Kelima pada 3 November 2003.

Dalam pada itu, Felow Kanan Majlis Profesor Negara, Datuk Dr Jeniri Amir ketika ditanya tentang kemungkinan Anwar gagal memperoleh sokongan yang diperlukan, beliau berkata peluang untuk hal itu berlaku adalah tipis.

Menurutnya, beliau percaya Anwar menerima sokongan padu kesemua wakil rakyat daripada parti-parti yang menyertai Kerajaan Perpaduan itu.

“Beliau (Anwar) sudah memperoleh majoriti, maka tidak ada sebab untuk wakil rakyat berkenaan belot ataupun mengkhianati amanah yang telah diberi kepadanya (oleh parti).

“Apatah lagi, kerajaan perpaduan ini dibentuk hasil cadangan dan nasihat Yang di-Pertuan Agong Al-Sultan Abdullah Ri’ayatuddin Al-Mustafa Billah Shah. Maka, untuk mereka bertindak berlawanan dengan hasrat itu, adalah sesuatu yang bukan saja menjejaskan imej mereka sebagai wakil rakyat tetapi pasti akan menjejaskan kedudukan perdana menteri serta Kerajaan Perpaduan,” katanya.

Beliau menyifatkan risiko yang diambil oleh Anwar pada Isnin depan sebagai langkah terbaik bagi menangkis tanggapan negatif selain meningkatkan reputasi Anwar di dalam dan luar negara.

Ini katanya akan membawa impak positif terhadap pasaran saham dan juga pelaburan asing di negara ini.

Pada masa sama, Jeniri juga percaya masyarakat akan memantau tindak-tanduk barisan jemaah kerajaan perpaduan pimpinan Anwar itu, khususnya dari segi kredibiliti mereka.

“Kerajaan baharu perlu dilihat berupaya, dan (sekarang) ini merupakan tempoh untuk dibuktikan, khususnya Anwar, mengotakan janji serta membuktikan bahawa pimpinan beliau lebih baik daripada kerajaan sebelumnya,” kata Jeniri. – BERNAMA


‘Nasi goreng tiada jodohnya’ – Netizen terhibur nama menu kreatif, ‘broken’!

CYBERJAYA: Semata-mata nak tarik perhatian pembeli, sebuah restoran dalam talian menggunakan nama kreatif untuk setiap hidangan yang ditawarkan.

Mungkin seringkali kita lihat menu ‘nasi goreng Thai’, ‘nasi goreng kampung’, namun berbeza dengan kedai makan satu ini yang kreatif meletakkan nama menu kelakar dan luar biasa.

Menerusi perkongsian Twitter @surayaror, tular tangkap layar memaparkan pilihan menu  bagi hidangan di sebuah kedai dengan nama unik dan ada di antaranya merupakan lirik lagu.

Antaranya adalah Nasi Goreng Kasih Sayang, Nasi Goreng Jantan Special, Nasi Goreng Tiada Jodohnya dan Nasi Goreng Bila Cinta di Dusta Hati Mula Gelisah.

Tangkap layar itu nyata menarik perhatian warga net dengan koleksi nama hidangan yang unik itu.

“Apa yang didustakan agaknya dalam nasi goreng tu,” kongsi netizen.

“Hahahaha, tersakiti betul owner tu,” komen netizen.

“Tokey kedai kaki karaoke ni,” seloroh netizen.

Author

Nurul Ain Japri

View all posts

View all posts


Anwar Ibrahim sah Perdana Menteri ke-10

KUALA LUMPUR: Pengerusi Pakatan Harapan (PH), Datuk Seri Anwar Ibrahim telah disahkan sebagai Perdana Menteri ke-10 pasca Pilihan Raya Umum ke-15 (PRU15).

Perkara itu disahkan pihak Istana Negara melalui kenyataan di Facebook rasminya sekitar jam 1.40 petang pada Khamis.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, perkara tersebut merupakan keputusan daripada Perbincangan Khas Raja-Raja Melayu bersama-sama dengan Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah pada pagi ini di Istana Negara.

“Setelah memperhalusi titah pandangan Raja-Raja Melayu, Seri Paduka Baginda telah memberi perkenan untuk melantik Datuk Seri Anwar Ibrahim sebagai Perdana Menteri Malaysia ke-10 selaras dengan kuasa baginda yang diperuntukkan di bawah Perkara 40(2)(a) dan Perkara 43(2)(a) Perlembagaan Persekutuan.

“Proses seterusnya ialah Istiadat Pengurniaan Suratcara Pelantikan, dan Istiadat Mengangkat Sumpah Jawatan dan Setia serta Sumpah Simpan Rahsia sebagai Perdana Menteri yang dijadualkan berlangsung pada jam 5 petang hari ini di Istana Negara,” katanya.

Author

Faridah Amiratul

View all posts

View all posts


Ibu maut, anak selamat motosikal bergesel lori

BERA: Seorang wanita berusia 41 tahun maut digilis sebuah lori, manakala anaknya cedera selepas motosikal bergesel dengan sebuah lori di Kilometer 28 Jalan Temerloh-Bahau, kira-kira jam 9 pagi, di sini, hari ini.

Ketua Polis Daerah Bera, Suprintendan Zulkiflee Nazir berkata, kemalangan itu berlaku ketika mangsa dalam perjalanan dari arah Triang ke bandar Bera.

“Mangsa yang menunggang motosikal itu, Maryaton Othman, 41, meninggal dunia di tempat kejadian akibat kecederaan parah di kepala dan lengan, manakala anaknya berusia empat tahun yang membonceng motosikal mengalami kecederaan.

“Ketika tiba di tempat kejadian, motosikal Honda Wave yang ditunggang mangsa bergesel dengan bahagian kiri lori itu menyebabkan mangsa terjatuh sebelum digilis tayar lori berkenaan,” katanya seperti dilapor Berita Harian.

Zulkiflee berkata, mayat maut dibawa ke Hospital Sultan Haji Ahmad Shah, Temerloh untuk bedah siasat, manakala mangsa yang cedera dirawat di Hospital Bera.

“Siasatan awal mendapati lokasi kejadian adalah jalan lurus dan semasa kejadian cuaca baik dan permukaan jalan kering. Kes disiasat mengikut Seksyen 41(1) Akta Pengangkutan Jalan 1987.

Authors

Media Variasi

View all posts

Diyana Rahip

View all posts

View all posts

View all posts


Malaysia Madani angkat semula martabat negara – PM Anwar

PUTRAJAYA: Perdana Menteri, Datuk Seri Anwar Ibrahim hari ini memperkenalkan  ‘Malaysia Madani’ sebagai usaha mengemudi serta mengangkat semula martabat dan kegemilangan negara di persada dunia.

Madani itu diacu berteraskan enam rukun iaitu keMampanan, kesejAhteraan, Daya cipta, hormAt, keyakiNan dan Ihsan.

Berucap menyampaikan amanat ‘Membangun Malaysia Madani’ di sini hari ini, beliau menyeru semua pihak khususnya barisan Jemaah Menteri dan warga perkhidmatan awam supaya menerapkan Madani dalam urusan pentadbiran.

“Saya menaruh keyakinan tinggi Malaysia berupaya diangkat semula di persada (dunia)… kita tidak mahu Malaysia tercemar dengan skandal permasalahan dan pertelingkahan.

“Negara Madani angkat martabat negara untuk harus dikenali dan dihormati sebagai negara makmur… tunjuk kekuatan itu,” katanya.

Turut hadir kedua-dua Timbalan Perdana Menteri iaitu Datuk Seri Dr Ahmad Zahid Hamidi dan Datuk Seri Fadillah Yusof serta menteri-menteri Kabinet.

Anwar berkata Madani, istilah yang telah lama disebut oleh pemikir, mengajak seluruh rakyat Malaysia termasuk kepimpinan Kerajaan Perpaduan untuk mengangkat martabat insan berpaksikan keyakinan, nilai dan akhlak serta tata kelola adil dan berkesan.

Beliau berkata, Madani tidak sama sekali akan mengetepikan tonggak mendirikan sistem atau menegakkan sistem yang lebih mampan kepada sebuah negara.

Sehubungan itu, kata beliau langkah-langkah yang akan diumumkan menerusi Belanjawan 2023 di Parlimen pada 24 Februari ini bakal mengembalikan asas seperti mempercepatkan kelulusan dan menghentikan kaedah mendapat komisen yang bukan hak.

“Ini semua boleh menambah keyakinan dengan menegakkan sistem atau negara hukum yang tidak akan memilih bulu dalam melaksanakan tanggungjawab mereka, dan tidak juga menindas atau menekan individu atau puak yang tidak mendukung kita.

“Ini yang disebut sebagai jentera kerajaan yang bertanggungjawab melaksanakan dasar-dasar, berfungsi secara optimum dan kita selesaikan isu tata kelola dengan penyelarasan dan koordinasi tapi harus bermula dengan pengurusan atasan,” kata beliau.

Dalam aspek memacu pertumbuhan negara ini, Anwar menegaskan supaya aspek kemanusiaan sentiasa diambil kira kerana ia antara elemen penting dalam membangunkan negara.

“Peduli tentang gedung pasaran baharu tetapi tidak peduli tentang kedudukan taraf gerai rakyat yang miskin… ini contoh elemen ‘karamah insaniah’ yang diremehkan dalam tata kelola kepimpinan.

“Sebab itu pimpinan baik persekutuan, negeri dan daerah, penjawat awam dari peringkat tertinggi dan rendah dalam membincangkan soal pascapertumbuhan atau pasca-COVID, manfaatkanlah pengalaman untuk belajar daripada kelemahan lalu dan bertindak sesuai dengan tuntutan baharu,” kata beliau.

Anwar berkata, seluruh kepimpinan dalam Kerajaan Perpaduan juga perlu meletakkan asas dan budaya baharu dan meninggalkan perkara lampau yang memberi kesan buruk kepada negara.

“Buka pintu hati kita, selamatlah negara kita, negara kita ini pernah menunjukkan potensi yang baik dan pernah tercorot.

“Maka berilah kesempatan untuk anak-anak kita, generasi penerus supaya harapan ini boleh dibina dengan kekuatan yang dimulai sekarang,” kata perdana menteri. – BERNAMA


KPM bakal keluar garis panduan tangani buli di sekolah

KUALA LUMPUR: Kementerian Pendidikan (KPM) akan mengeluarkan garis panduan khusus, berkaitan buli di sekolah sebagai langkah menangani kegiatan tidak sihat itu.

Menterinya, Fadhlina Sidek berkata, pihaknya tidak akan berkompromi dengan sebarang tindakan atau aktiviti buli kerana sekolah sepatutnya menjadi tempat paling selamat untuk setiap murid.

“Kita tidak berkompromi dalam soal kes buli, (jadi) satu garis panduan (berkaitan buli) akan dikeluarkan tidak lama lagi yang akan ada beberapa perkara yang kita sentuh termasuk buli siber.

“Hakikatnya, kita tidak boleh terima aktiviti buli ini dilakukan oleh anak-anak kita di sekolah,” katanya seperti dilapor Berita Harian.

Dalam pada itu, Fadhlina berkata, pihaknya turut menzahirkan komitmen terhadap isu jenayah seksual dan perkauman di sekolah.

“Kita tidak boleh bagi muka perkara ini (jenayah seksual dan perkauman)… perkauman berlaku di sekolah walaupun isu ini datang setahun sekali atau setiap kali menjelang pilihan raya,” katanya.

Beliau turut menegaskan KPM tidak akan mengetepikan Kongres Kesatuan Guru-Guru Dalam Perkhidmatan Pelajaran Malaysia (KONGRES) sebagai salah satu saluran bagi menyampaikan dasar dan maklumat kementerian ke peringkat akar umbi.

Katanya, pembabitan mereka penting kerana ahli kesatuan dan guru adalah pelaksana dan pendukung dalam menentukan kejayaan sesuatu dasar baharu pendidikan negara.

“Teras kami yang pertama adalah untuk memastikan komunikasi akan sampai dan KONGRES akan sentiasa menyambut agenda kementerian,” katanya.

Author

Fazleen Safina Abd Jamil

View all posts

View all posts


Geng Tasha aktif pecah rumah tumpas, lima diberkas

TANJUNG MALIM: ‘Geng Tasha’ yang aktif menjalankan kegiatan pecah rumah di sekitar daerah Muallim tumpas dengan tertangkapnya lima individu termasuk seorang wanita, pada Rabu dan Khamis lalu.

Kesemua suspek berusia 23 hingga 36 tahun itu diberkas dalam tiga tangkapan berasingan di sekitar Selangor.

Difahamkan, kumpulan yang diketuai wanita berusia 25 tahun itu aktif sejak tahun lalu dan menjalankan aktiviti jenayah bagi membiayai perbicaraan kes pecah rumah yang dihadapi di Mahkamah Sesyen Shah Alam, Selangor.

Ketua Polis Daerah Muallim, Superintenden Mohd Hasni Mohd Nasir berkata, tiga suspek termasuk wanita itu ditahan Rabu lalu di pekarangan Kompleks Mahkamah Shah Alam dan Rawang manakala seorang lagi suspek diberkas di Sungai Buluh, keesokan harinya.

Katanya, tangkapan terhadap suspek berjaya menyelesaikan dua kes pecah rumah di Taman Bernam Baru pada Ogos lalu melibatkan kerugian sekitar RM35,000.

“Modus Operandi geng ini, mereka akan melakukan tinjauan di kawasan perumahan selama beberapa hari sebelum menyewa sebuah kereta lain untuk memecah masuk rumah mangsa menerusi pintu belakang.

“Kumpulan ini juga akan mengunci semula pintu rumah menggunakan mangga baharu hingga menyukarkan mangsa untuk masuk rumah,” katanya dalam sidang akhbar di Ibu Pejabat Polis Daerah (IPD) Muallim di sini hari ini.

Menurut Mohd. Hasni, barang kemas milik mangsa kemudiannya digadaikan di beberapa kedai sekitar Batu Caves dan Jengka, Pahang.

“Dua kereta jenis Toyota Vios dan Perodua Myvi yang digunakan dalam aktiviti jenayah itu disita bersama nombor pendaftaran kenderaan palsu dan enam helai resit pajak gadai.

“Polis turut menemukan set kunci mangga, sebuah komputer riba serta peralatan seperti kuku kambing, sarung tangan dan lain-lain yang digunakan ketika kejadian,” katanya.

Mohd. Hasni berkata, kesemua suspek direman selama lapan hari sehingga Khamis ini untuk siasatan lanjut di bawah Seksyen 457 Kanun Keseksaan.

“Kita juga sedang mengenal pasti seorang lelaki dipercayai ahli geng yang masih bebas dikenali sebagai ‘Ah Fai’,” katanya. – Utusan

Author

Media Variasi

View all posts

View all posts


PH belum buat keputusan terima bekas ahli UMNO yang dipecat

PETALING JAYA: Pakatan Harapan belum lagi membuat sebarang keputusan sama ada untuk menerima beberapa bekas Ahli UMNO yang telah menyuarakan hasrat untuk menyertai gabungan itu, kata Pengerusi PH, Datuk Seri Anwar Ibrahim.

Beliau berkata, perkara itu akan dibincangkan dengan pemimpin-pemimpin UMNO tidak lama lagi sebagai menghormati parti itu yang merupakan sebahagian daripada Kerajaan Perpaduan.

“Kami maklum beberapa bekas ahli UMNO telah menyuarakan hasrat mereka untuk menyertai kami tetapi kami akan membincangkannya dengan pemimpin UMNO,” katanya kepada satu sidang media selepas mempengerusikan Mesyuarat Majlis Pimpinan Pusat PKR di sini hari ini.

Pada 27 Januari lepas, UMNO memecat 44 ahlinya termasuk bekas Menteri Kesihatan, Khairy Jamaluddin di atas pelbagai kesalahan semasa Pilihan Raya Umum ke-15 (PRU15), November lepas.

Dalam isu lain, Anwar yang juga Perdana Menteri memberi jaminan bahawa anaknya, Nurul Izzah tidak akan menyalahgunakan kedudukan sebagai penasihat kanan beliau dalam ekonomi dan kewangan dan menekankan bekas Ahli Parlimen Permatang Pauh itu tidak mengambil sebarang elaun untuk tugasnya.

“Tiada kemungkinan beliau menggunakan kedudukannya untuk mengumpul kekayaan dan mempengaruhi keputusan tender, kontrak atau projek,” katanya.

Authors

MEDIAVARIASI

View all posts

Diyana Rahip

View all posts

View all posts

View all posts


Malaysia raih komitmen pelaburan tertinggi RM170 bilion dari China – PM Anwar

BEIJING: Malaysia meraih komitmen pelaburan yang tertinggi bernilai RM170 bilion dari China.

Jumlah itu, yang terbesar setakat ini dari China, adalah daripada sejumlah 19 Memorandum Persefahaman (MoU) yang dimeterai antara perniagaan di China dan Malaysia.

Perdana Menteri, Datuk Seri Anwar Ibrahim berkata, ini menunjukkan keyakinan pelabur terhadap negara ini.

“Kita telah mencapai komitmen pelaburan sebanyak RM170 bilion dari China. Saya perlu berterima kasih kepada para pelabur kerana memberikan kerjasama mereka dan keyakinan terhadap kita.

“Ini adalah acara bersejarah. Ia baik untuk Malaysia dan masa depan,” katanya ketika mengumumkan perkara itu pada Forum Perniagaan Malaysia-China, yang dihadiri kira-kira 1,000 pemimpin perniagaan dari kedua-dua negara, di sini hari ini.

Perdana Menteri kini pada hari terakhir dalam lawatan tiga hari ke sini untuk meningkatkan hubungan politik dan perdagangan dua hala yang strategik dengan China.

Terdahulu, dalam ucaptama pada forum itu, Anwar menggesa pelabur dan pemimpin perniagaan China untuk memanfaatkan hubungan dua hala yang kukuh dan merebut peluang yang luas ditawarkan oleh kerajaan semasa untuk melabur di Malaysia.

“Saya memberi jaminan bahawa di bawah pengawasan saya, kami akan memastikan kemudahan menjalankan perniagaan dan melaksanakan pelaburan di Malaysia akan berada pada tahap optimum.

“Oleh itu, bina lebih banyak kerjasama dengan syarikat Malaysia, terutamanya dalam sektor strategik untuk memacu hubungan yang lebih baik,” katanya.

China kekal sebagai rakan dagang terbesar Malaysia selama 14 tahun berturut-turut, dengan jumlah perdagangan sebanyak US$110.6 bilion (RM488 bilion) pada 2022.

Dari segi pelaburan, China merupakan pelabur langsung asing terbesar di Malaysia pada tahun lepas, dengan pelaburan berjumlah US$12.5 bilion (RM55.16 bilion).

Menurut statistik daripada Kementerian Luar Negeri, jumlah eksport ke China meningkat 9.4 peratus kepada RM210.62 bilion (US$47.84 bilion) pada 2022 manakala import dari China berjumlah RM276.50 bilion (US$62.78 bilion) pada tahun yang sama, peningkatan 20.7 peratus berbanding tahun sebelumnya.

Anwar, yang juga merupakan Menteri Kewangan berkata kedudukan Malaysia sebagai destinasi pelaburan pilihan diperkukuhkan lagi dengan kehadiran syarikat terkemuka China seperti Risen Energy, Huawei, Longi Solar, Bytedance, Jinko Solar, EVE Energy, Alliance Steel, Alibaba Group, Geely Auto Group, Xiamen University dan banyak lagi.

“Menjadi harapan saya agar syarikat-syarikat ini yang melabur di kawasan strategik akan terus mengembangkan operasi mereka dan bekerjasama dengan rakan kongsi tempatan serta kerajaan untuk membina keupayaan baharu, membangunkan industri utama dan mencipta pekerjaan dengan bayaran gaji yang tinggi kepada rakyat Malaysia,” katanya.

Perdana Menteri berkata, Malaysia akan terus menjalin kerjasama dengan China untuk mengukuhkan lagi perkongsian sedia ada dalam Inisiatif Jalur dan Laluan (BRI) dan mengembangkan kerjasama ekonomi dalam bidang pertumbuhan baharu seperti pembangunan hijau dan ekonomi digital.

Menurutnya, di peringkat serantau, Malaysia akan bekerjasama dengan negara anggota ASEAN lain bagi memastikan Kawasan Perdagangan Bebas ASEAN-China (ACFTA) memberi manfaat kepada semua pihak yang terlibat.

Beliau berkata, ACFTA yang telah ditambah baik itu bukan sahaja akan mengukuhkan lagi perdagangan dan pelaburan dalam rantau ini tetapi juga mengembangkan manfaat ekonomi dengan kemasukan sektor baharu iaitu ekonomi digital, ekonomi hijau, perlindungan persaingan dan pengguna serta perusahaan mikro, kecil dan sederhana.

“Pada masa yang sama, Selat Melaka akan terus kekal bebas dan selamat bagi aliran perdagangan dan ekonomi dan kestabilan antarabangsa.

“Menjadi tanggungjawab moral kita untuk terus mengekalkannya seperti itu,” katanya.

Perdana Menteri turut menyaksikan pertukaran 19 MoU antara syarikat yang terlibat.

Antara MoU itu ialah perjanjian utama antara DRB-Hicom Bhd dan Zhejiang Geely Holding Group Co., Ltd mengenai cadangan usaha sama dalam pembangunan dan pengkomersialan lembah teknologi tinggi automotif di Tanjung Malim, Perak, untuk kenderaan tenaga baharu serta antara Dewan Perdagangan dan Perindustrian Cina Bersekutu Malaysia dan Dewan Perniagaan China untuk import dan eksport jentera dan produk elektronik.

MoU lain yang dimeterai ialah antara Digital Way Group Sdn Bhd, China Silk Road Group Ltd dan China Kairous Capital untuk sama-sama menubuhkan dana digital dan pembangunan Malaysia-China di China dan Malaysia serta satu MoU mengenai cadangan pembangunan loji sisa kepada tenaga di Malaysia.

Sementara itu, Menteri Perdagangan Antarabangsa dan Industri Tengku Datuk Seri Zafrul Tengku Abdul Aziz berkata MoU tersebut melambangkan kepentingan kerjasama antara syarikat dari China dan Malaysia, yang akan membawa limpahan yang besar kepada ekosistem.

“Lawatan ini amat produktif, dan satu langkah ke arah hala tuju yang tepat untuk kita,” katanya kepada media Malaysia selepas acara tersebut.

Beliau berkata kementerian akan memantau MoU itu bagi memastikan komitmen tersebut direalisasikan sepenuhnya.

Selain Tengku Zafrul, delegasi Perdana Menteri ke China turut dianggotai Menteri Luar Datuk Seri Dr Zambry Abdul Kadir, Menteri Pengangkutan Anthony Loke, Menteri Perumahan dan Kerajaan Tempatan Nga Kor Ming, Menteri Sains, Teknologi dan Inovasi Chang Lih Kang serta Menteri Pelancongan, Seni dan Budaya Datuk Seri Tiong King Sing.


Bukit Aman panggil semula Agus bersama Wahab beri keterangan

KUALA LUMPUR: Bukit Aman akan memanggil bekas Ketua Pengarah Jabatan Komunikasi Komuniti (J-KOM), Datuk Dr Mohammad Agus Yusoff untuk dirakamkan semula keterangannya berhubung video perbualan berunsur lucah yang tersebar sejak Khamis.

Tindakan itu diambil susulan siasatan kes berkenaan kini dikendalikan oleh Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman selepas mengambil alihnya daripada Polis Selangor.

Pengarah JSJ Bukit Aman, Datuk Seri Mohd Shuhaily Mohd Zain, ketika mengesahkan perkembangan siasatan itu, berkata pihaknya juga akan memanggil seorang kakitangan J-KOM yang dikaitkan dengan rakaman video terbabit itu, iaitu Abdul Wahab Abdul Kadir Jilani, untuk diambil keterangan.

Beliau berkata, proses rakaman keterangan terhadap kedua-dua individu terbabit akan dijalankan dalam masa terdekat.

“Bila dan di mana (proses rakam keterangan), kita masih atur buat masa ini,” katanya kepada BH, hari ini.

Terdahulu, media melaporkan polis sudah selesai merakam keterangan Mohamad Agus selepas beliau tampil membuat laporan polis berkait rakaman video itu di Ibu Pejabat Polis Daerah (IPD) Kajang, semalam.

Ketua Polis Selangor, Datuk Hussein Omar Khan dilaporkan berkata, buat masa ini polis menerima satu laporan polis berhubung kes itu, dan beliau merujuk kepada laporan polis oleh Mohammad Agus, semalam.

Sehubungan itu, polis membuka satu kertas siasatan mengikut Seksyen 500 Kanun Keseksaan iaitu fitnah dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian dan lain-lain.

Mohammad Agus dalam satu sidang media khas, semalam mendakwa video perbualannya bersama individu bernama Wahab yang tular di media sosial itu sebenarnya sudah disunting.

Beliau berkata, tindakan itu dipercayai dilakukan pihak tertentu yang sengaja mahu menjatuhkan reputasi beliau dengan menyebarkan video yang didakwanya sebagai palsu.

Abdul Wahab yang turut serta dalam sidang media khas, semalam mengaku merakam video asal yang didakwa sudah diubah suai itu.

Abdul Wahab mendakwa dia diarahkan oleh seorang individu berjawatan tinggi dikenali Mr H untuk merakam satu klip video bagi memerangkap bekas Ketua Pengarah J-KOM itu. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Bayi perempuan ditinggal di tempat buang sampah

PADAWAN: Orang ramai digemparkan dengan penemuan seorang bayi perempuan yang ditinggalkan di tempat pembuangan sampah berdekatan sebuah pasar raya di Moyan Square, Batu Kawa, di sini hari ini.

Ketika ditemui, bayi yang diletakkan di dalam kotak itu masih hidup.

Pemangku Ketua Polis Daerah Padawan, Deputi Superintendan Lim Jaw Shyong berkata, pihaknya menerima laporan berhubung penemuan bayi itu kira-kira pukul 9.18 pagi.

“Orang awam telah menghubungi balai tentang penemuan bayi yang masih hidup berdekatan tempat pembuangan sampah di Pasar Raya Moyan Square, Batu Kawa,” katanya dalam kenyataan, hari ini.

Lim berkata, bayi itu telah dihantar ke Klinik Kesihatan Batu Kawa untuk rawatan dan pemeriksaan dan pihaknya masih menjalankan siasatan ke atas kes ini.

Satu video berdurasi 14 saat yang menunjukkan penemuan bayi itu turut tular di media sosial pagi tadi. – Kosmo!

Author

Media Variasi

View all posts

View all posts


Aniaya amah Indonesia, Imigresen minta KBRI kemuka aduan spesifik

CYBERJAYA: Kedutaan Besar Republik Indonesia (KBRI) diminta mengemukakan aduan secara spesifik berkaitan penderaan, penganiayaan serta manipulasi pembantu rumah negara itu untuk siasatan dan tindakan lanjut.

Ketua Pengarah Imigresen, Datuk Ruslin Jusoh berkata,  pihaknya tidak menerima aduan secara rasmi susulan kenyataan Duta Besar Indonesia ke Malaysia, Datuk Indera Hermono berhubung isu penganiayaan terhadap pembantu rumah Indonesia di negara ini seperti dilaporkan baru-baru ini.

Ahad lalu, Hermono dilapor berkata, kira-kira 90 peratus aduan diterima pejabat KBRI berkaitan pembantu rumah menunjukkan trend membimbangkan antaranya tidak dibayar gaji bulanan, dan memerlukan penyelesaian segera serta menyeluruh daripada majikan serta penguatkuasaan ketat.

Ruslin berkata, Jabatan Imigresen akan mengambil tindakan tegas terhadap majikan yang melanggar undang-undang dan syarat penggajian pembantu rumah Indonesia.

Katanya, majikan akan didakwa di mahkamah jika melakukan kesalahan mengikut Akta Imigresen 1959/63 dan akan disenarai hitam daripada menggajikan PRA.

“Jumlah pembantu rumah Indonesia di negara ini ialah seramai 57,916 manakala yang mempunyai Pas Lawatan Kerja Sementara (PLKS) seramai 447,094 orang, sehingga 16 Oktober lalu,” katanya dalam kenyataan pada Isnin.

Tambahnya, Kementerian Dalam Negeri (KDN) dan Jabatan Imigresen memandang serius mengenai isu itu, serta menyatakan komitmen untuk tidak berkompromi kepada mana-mana majikan yang mendera, menganiaya serta memanipulasi pekerja asing.

Katanya, jabatan itu juga sentiasa bekerjasama dengan agensi berkaitan seperti Jabatan Tenaga Kerja Semenanjung Malaysia (JTKSM), Majlis Anti Pemerdangan Orang (MAPO), Polis Diraja Malaysia (PDRM) dan Suruhanjaya Hak Asasi Manusia Malaysia (SUHAKAM) bagi menangani isu eksploitasi pekerja asing termasuk dari Indonesia.

Selain itu, katanya, kebajikan dan perlindungan kepada pembantu rumah Indonesia adalah antara perkara yang terkandung dalam Memorandum Persefahaman Antara Kerajaan Malaysia dan Indonesia Mengenai Penggajian dan Perlindungan Pekerja Domestik Indonesia di Malaysia.

Author

Fazleen Safina Abd Jamil

View all posts

View all posts


Puteri Balqis lapor polis selepas bapa nafi bersikap keji

KUALA LUMPUR: Selepas dinafikan dakwaan pernah menjadi mangsa gangguan seksual bapa kandung sendiri, pelakon remaja Puteri Balqis tampil membuat laporan polis.

Pelakon KL Force itu membuat laporan polis di Ibu Pejabat Polis Daerah Subang Jaya.

Perkara itu disahkan oleh Ketua Polis Daerah Subang Jaya, Asisten Komisioner, Wan Azlan Wan Mamat selepas menerima laporan daripada remaja berumur 15 tahun itu.

Menurut laporan terbabit, Puteri Balqis menyatakan diganggu secara seksual oleh bapanya sejak tahun 2013 hingga 2017.

“Laporan itu menyatakan mangsa juga sering dipertontonkan dengan video lucah dalam telefon bimbit bapa kandungnya,” katanya kepada media.

Menurutnya lagi, kejadian berlaku ketika mangsa berusia enam tahun dan perbuatan itu dilakukan apabila ibu mangsa tiada di rumah.

Kes disiasat mengikut Seksyen 354 Kanun Keseksaan atas kesalahan mencabul, Seksyen 31(1)(a) Akta Kanak-Kanak 2001 atas kesalahan mengabaikan seorang kanak-kanak dan Seksyen 292 Kanun Keseksaan atas kesalahan memiliki bahan lucah

Pada Isnin, bapa kepada pelakon itu membuat laporan polis di Balai Polis Bandar Baharu, Kedah menafikan dakwaan berkenaan.

Terdahulu, Pelakon Wanita Terbaik (Drama) di Anugerah Televisyen Asia 2014 itu, membuat pendedahan mengejutkan menerusi satu temu bual di laman YouTube, mengenai sikap sebenar bapanya sehingga mendapat perhatian umum.

Author

Fhatihah Zakinan

View all posts

View all posts


Tun M dakwa ramai orang kenamaan dalam ketakutan

SHAH ALAM – Ramai dalam kalangan kenamaan Melayu didakwa berada dalam ketakutan kerana bimbang akan dikenakan tindakan termasuk saman dan pendakwaan di mahkamah.

Bekas Perdana Menteri, Tun Dr Mahathir Mohamad berkata, golongan berkenaan bimbang jika ada orang tertentu akan melaporkan kepada polis dan berdepan siasatan.

“Mereka tidak senang dengan prestasi kerajaan sekarang. Banyaklah sebab kerana berpendapat kerajaan sekarang tidak baik. Mereka menyatakan ini apabila ditemui.

“Tetapi mereka enggan menyertai sebarang gerakan yang memiliki pendapat yang sama. Ini kerana mereka takut jika dikenal pasti oleh kerajaan dan tindakan akan diambil terhadap mereka,” katanya dalam satu kenyataan pada Khamis.

Dr Mahathir turut mendakwa, ada antara kenamaan itu yang takut jawatan mereka ditukar kepada lebih rendah atau dilucut terus.

Malah katanya, ada yang takut kontrak mereka ditarik balik atau diganggu.

“Ada ugutan untuk hantar kereta polis ke hadapan rumah mereka dan takut akan dimasukkan ke dalam tahanan polis.

“Tidak ada caj (pendakwaan) tetapi jika masuk dalam tahanan walaupun hanya beberapa hari sahaja, tekanan jiwa amat teruk,” dakwanya.

Negarawan itu juga mendakwa tindakan Perdana Menteri, Datuk Seri Anwar Ibrahim ‘mengugut’ untuk mendedahkan kertas siasatan oleh polis berkenaan menteri-menteri UMNO yang lama juga adalah satu salah guna kuasa.

Tegasnya, pendedahan itu sepatutnya melibatkan semua pihak, termasuk menteri pada masa sekarang.

“Saya tahu ada kertas siasatan terhadap Anwar sendiri, walaupun tidak melihatnya. Polis bagi tahu semasa saya Perdana Menteri.

“Undang-undang dibuat untuk semua orang, bukan untuk parti lawan sahaja. Apakah ugutan dan tindakan seperti ini diizin oleh demokrasi?

“Siasatan oleh polis dan SPRM (Suruhanjaya Pencegahan Rasuah Malaysia) perlu dilakukan, tetapi bukan untuk ugutan politik. Jika benar ada jenayah, tindakan undang-undang hendaklah diambil. Amatlah tidak bertanggungjawab jika diguna untuk politik parti,” jelasnya. – SINAR HARIAN

Authors

Media Variasi

View all posts

Diyana Rahip

View all posts

View all posts

View all posts